Bizkaiko altzari, ehun, metal, zapata eta larrugintzako komertzioko mahaietan parte hartzeari utziko dio LABek | LAB SINDIKATUA\nZerbitzu Pribatuak Merkataritza Bizkaiko altzari, ehun, metal, zapata eta larrugintzako komertzioko mahaietan parte hartzeari utziko...\nBizkaiko altzari, ehun, metal, zapata eta larrugintzako komertzioko mahaietan parte hartzeari utziko dio LABek\nBizkaian altzari, ehun, metal eta zapata eta larrugintzako komertzioen hitzarmenak sinatu gabe daude 2007-2008 urteetatik. Patronalak xantaia erabiliz eskubideak murriztu ditu, eta eremu honetan gehiengoa duen sindikatuak sektoreko langileak noraezean utzi dituzte. Sektore honetan hitzarmen desberdinen negoziazioak bizi duen egoera aztertu eta salatu dute LABeko merkataritza arloko arduradunek.\nAgortuta dauden mahaietan parte hartzeari utziko dio LABek, alde guztiak ordezkatuak egongo garen mahai bat bultzatuz\n«LAB eta merkataritzako langileak nazkatuta gaude altzari, ehun, metal, zapata eta larrugintzako komertzioen hitzarmenak sinatu gabe edukitzeaz 2007 edo 2008 urteetatik. Urte hauetan guztietan, patronalak xantaia erabiliz eta gure eskubideak murrizteko helburuz jardun du. Raxoiren erreformek bidea ireki diote horretarako eta hau gutxi balitz, merkataritzan gehiengoa duen sindikatuaren pasibitateak eta azken hilabeteetan egin dituen mugimenduek noraezean eta iruzur egoeran utzi gaituzte, mugimendu horiek izan ditzaketen ondorioez hasieratik ondo ez informatzearren.\nBizkaidendakekin batera ELAk sinatutako ehun-merkataritzako hitzarmena urtarrilean publikatua izan zen efikazia orokordun hitzarmen bezala eta ondoren CECOBI patronalak errekurritu zuen. LABek ez zuen sinatu hitzarmen hori bi arrazoirengatik: batetik, ez geunden ados edukiekin (soldata igoerak ez zeuden IPCra lotuak, ondoren zuzendua izan zen deskolgatzeko klausula eta flexibilitatea); bestetik, prozedimentuan eragiten zigun ziurgabetasuna (gertatu den bezala, efikazia mugatuko hitzarmenean amaitzeko aukera) eta guzti honetaz bere garaian informatu genuen.\nLangileok sententzia honen zain egon ginen aplikatu behar zizkiguten lan baldintzak zeintzuk ziren jakiteko, eta hala, apirilean epaileak hitzarmena efikazia mugatukotzat jotzen zuela iragarri zen, efikazia orokorra anulatuz. Hau da, epailearen argudioek diotenez, Bizkaidendak-ek ezin zuen gehiengoa duen patronal sinatzaile bezala jardun eta ondorioz, ez da derrigorrez aplikatu behar sektoreko enpresetan, Bizkaidendak-ekoak diren enpresetan soilik aplikatzekoa da.\nIrmoki gezurtatu nahi ditugu gehiengoa duen ELA sindikatuak CECOBI-rekin aliatuta gaudela dioten akusazio faltsuak. LABek, edukinekin zein erabilitako prozedimentuarekin ados egon ez arren, epaiketan ehun merkataritzako hitzarmen hori balizkoa zela defendatu zuen eta nabarmendu behar dugu sententzia notizia txarra dela sektorearentzat, berriz ere hitzarmen gabe aurkitzen delako, patronalaren interesen mesedetan.\nAdos gaude CECOBIk ez duela patronal osoa ordezkatzen eta positiboa dela nahi duten patronalei negoziaketetan parte hartzen uztea, beharrezkoa izanik bakoitzaren ordezkaritza akreditatzeko mekanismoren bat, ordezkaritza sindikalak hauteskunde sindikalekin akreditatzen duen bezala. Patronalen akreditazio faltak ezin ahalbidetu batez ere COFEBASK-en elkartutakoek hitzarmenen negoziazioa blokeatzea.\nEgoera honen aurrean LABek helburu argia du, merkataritza sektore osoarentzat efikazia orokorreko hitzarmenak lortzea, patronal zein alde sozialari hori ahalbidetzeko bakoitzak dugun erantzunkizuna exijituz.\nLehengo egoera berdinera bueltatu gara, hau da, hitzarmen gabe gaude, baina arazo gehiagorekin:\n*merkataritzako sektore bakoitzean bi negoziazio mahai ditugu irekita, bakoitzean patronal ezberdinarekin eta elkar aitortzen ez direlarik.\n*Gehiengoa duen sindikatuak, soilik mahai batean egoteaz gain, ez du posible egiten mahaian negoziazioa bakarra izatea.\n*Gehiengoa duen sindikatuak ez zuen baloratu erabili zuen prozedura eta bideak izango zuen ondorioa: patronal burugogor eta bere nahietan atzera egiten ez duen horri (CECOBI) arrazoia ematen dion sentetzia izatea\nLAB mahai guzti hauetan parte-hartzen aritu den bakarra izan da, baina guzti honek negoziaketen blokeora baino ez garamatzala argi dugu; horregatik, sektoreka negoziaketa mahai bakarra exigitzen dugu, non alde guztiak ordezkatuak dauden, sindikatu zein patronalak, mahai bakar horretan heltzen garen akordioak sektoreko enpresa guztietan aplikazio orokorrekoak izan daitezen.\nLABek bultzatuta, pasadan maiatzaren 16an, patronal biak (Cecobi eta Bizkaidendak) eta sindikatu guztiak gonbidatuak izan ziren batzar bat egin zen, alde guztiak negoziaketa mahai bakarrean eseri eta egoera hau desblokeatzeko asmoz. Guztien parte hartzea lortu genuela esan behar dugu eta akordiorik lortu ez genuen arren, batzar horiekin jarraitzeko asmoa eta bizi dugun egoerari konponbideak bilatzeko nahia agertu ziren.\nEratuta dauden mahai negoziatzaileak gaur egun erabat amortizatuta daude eta blokeora eramaten gaituela ikusita, eta soluzioa, pasadan barikuko batzarrean argi gelditu zen bezela, sektore bakoitzeko mahai bakarra eratzean datzalarik, alde guztiak egongo garen mahaia bultzatuko dugu eta iniziatiba ezebrdinak aurrera eramango ditugu, sektoreko langileek beraien eskubideak osotasunean bermatuko dituen efikazia orokorreko hitzarmena errebindikatu dezaten.\nBizkaiko merkataritzako sektoreak sektoreko langile ororen lan-baldintzak erregulatuko dituen efikazia orokorreko hitzarmena behar du eta hau, sektorean ordezkaritza duten sindikatu eta patronalek parte hartzen duten mahai bakarra eratuz soilik lortuko da.\nHorretan oinarritu behar ditugu gure errebindikazio guztiak eta mahai horretan patronalaren aldetik gure errebindikazioei ezetza emanez gero, sektore osoaren erantzun irmo bat artikulatzeko gai izan behar gara gure eskubide eta hitzarmenen defentsan. Hau da aurretik dugun bide bakarra.»


Vitoria-Gasteizko Udalaren web-orria - Misteriozko hiria - Turismoa Gasteizen\nXIX. mendeko lehengo hamarkadan eraiki zuten. Edertasun maltzur batek harturiko multzoa da, non hainbat estilo artistiko nahasten diren. Bada, Marta Extramiana idazleak zuzentzen dituen bisita gidatuen bidez ezagut daiteke, hilerri honen historian eta ondarean aditu nagusia baita bera. Hilerrian, Gasteizko historiako pertsonaia ospetsuenetako batzuen hilobiak aurki daitezke, baina baita zenbait hiltzailerenak ere; hala nola, Juan Diaz de Garaio Sakamantekas gasteiztarrarena. Halaber, Julian Zuluetaren panteoiaren kondaira nabarmentzen da: diotenez, mausoleoan buru den aingeruaren estatuak besoa mugitu eta bisitariak seinala ditzake, eta astebetean hilko direla esan nahi du horrek.\nMisteriozko ibilbide eta txokoak\nLiteraturak errituzko krimenekin lotu ditu Gasteizko txoko ezagun batzuk, eta «Hiri zuriaren isiltasuna» bisita gidatuetan ikus daitezke, Eva Garcia Saenz de Urturiren nobelei buruzkoak. Alabaina, tokiko zenbait enpresak ere hiriko txoko misteriotsuei eta kondairei buruzko ibilbideak proposatzen dituzte: Iker Jimenez(Beste leiho batean irekiko da) naturaz gaindikoaren inguruko dibulgatzaile gasteiztarrak egin ditu famatu istorio horietako asko.


Lee Konitz - Wikipedia, entziklopedia askea.\nLee Konitz (1927ko urriaren 13a - 2020ko apirilaren 15a) estatubatuar musikagilea izan zen.\nChicago, 1927ko urriaren 13a\nGreenwich Village, 2020ko apirilaren 15a (92 urte)\nmusikagilea, saxofoi-jotzailea eta jazz musikaria\nalto saxophone (en)\nJazz estilo sorta zabal batean jo zuen arrakastaz, bebop, cool jazz eta abangoardiako jazza barne. 1940ko eta 1950eko hamarkadetako cool jazz mugimenduarekin Miles Davisen Birth of the Cool saioetan parte hartzea eta Lennie Tristano piano jotzailearekin egindako lana biltzen ditu. Garai honetan nabarmena izan zen estilo bereizgarri bat mantendu zuen saxofonista altu samarretako bat bezala, Charlie Parkerrek eragin masiboa izan zuen garaian.\nTristanoren beste ikasle batzuk bezala, Konitz, lerro melodiko luzeak inprobisatzeagatik nabarmendu zen, azentu arraroetatik zetorren interes erritmikoarekin, edo konpas bat beste baten gainean ezartzea iradokitzen zuten nota multzo arraroekin. Beste saxofoi-jotzaile batzuk Konitzen eragin handia izan zuten, bereziki Paul Desmondek eta Art Pepperrek.\nMultimedia: Lee Konitz\nAzken aldaketa 16 apirila 2020(e)an, 11:41(e)tan\nOrriaren azken aldaketa: 16 apirila 2020, 11:41.


Marguerite Yourcenar: Mitoen kontalaria — Gaztezulo\nMarguerite Yourcenar: Mitoen kontalaria\nMarguerite Yourcenar: Mitoen kontalaria https://www.gaztezulo.eus/albisteak/marguerite-yourcenar-mitoen-kontalaria https://www.gaztezulo.eus/@@site-logo/logoa.png\nMarguerite Cleenewerck de Crayencour, ezizenez Marguerite Yourcenar, Bruselan jaio zen 1903an. Jaio eta egun gutxitara, ama hil zitzaion eta, geroztik, aitarekin eman zuen gaztaroa nola nerabezaroa, leku batetik bestera. Hala igaroko zuen bizitza osoa Grezian, Ingalaterran, Suitzan, Indian, EE.BBetan eta beste hainbat tokitan murgilduz. Bidaia hauen fruitu eta jaso zuen hezkuntza bereziari esker -ez zen eskolara joan, aita eta irakasle partikularren bidez ikasi zuen, museo anitzetan bisita eginez- nortasun sakon eta asezina garatu zuen. Bere mundu partikularrean eragin itzela izan zuten klasikoek, batez ere Grezia eta Erromakoek. Finean, berak aitortu zuenez, "gizakiek egin izan dituzten ia gauza guztiak grekeraz esan izan baitira". Horregatik saiatu zen mundu garaikidea aintzinako mitoen bidez aztertzen.\nLan honetan, benetan goraipagarriak dira "Hadrianoren oroitzapenak", (Elkar 1985) eta "Opus Nigrum" lanak. Hauez gain, badira euskaraz irakur daitezkeen beste bi lan: "Alexis edo alferrikako guduari buruzkoa" (Elkar 1988) eta, berriki, "Ekialdeko Kontakizunak" (Ibaizabal 1996). Bere bizitzaren testigantza izan nahi zuen trilogia bat ere idatzi zuen, "Le Labyrinthe du monde". 1987an hil zen, atzean utzi dugun mende iskanbilatsuaren lekuko aparta bihurtu zelarik.\nMitoen berrirakurketa modernoak egiten iaioa zen Yourcenar. Benetan gogoangarriak dira berak sorturiko hainbat pertsonaia, Hadriano enperadorea, Zenon alkimista... guztiak bizi duten garaiarekiko ikuspuntu kritikoarekin, guztiak gizatiarrak eta maitatzen ikasi nahi dutenak. Aberririk gabeko pertsonak deskribatu zituen bere lanetan, bera ere halakoa baitzen, nomada samarra. Eta halaxe dira ere bere mitoak, historian galduta dabiltzan ibiltari errariak, munduari bira ematen dioten ahots hunkigarriak.


Oztopoei aurre eginez lortutako garaipena - Araba - Alea.eus\nOztopoei aurre eginez lortutako garaipena\nAritz Mtz. de Luna 2019-01-11 22:25\nAzken laurdenean partida puskatu eta garaipen garrantzitsua lortu dute gasteiztarrek Kanaria Handiaren kontra (83-66).\nEuroligak jardunaldi bikoitza bizi izan du aste honetan eta Baskoniak Atenaseko porrot mingarria ahazteko denborarik gabe, Kanaria Handiaren kontrako partidari aurre egin behar izan dio, oraingoan etxean. Partida pilaketa, jokalarien nekea eta azken porrotak gutxi ez balira, min hartutako jokalarien zerrenda areagotzen ari da gainera. Gaurkoan Shengelia, Garino, Granger eta Sedekerskis gazteak osatzen duten baja zerrendari, Voigtmann ere gehitu behar izan zaio. Zazpi gizon besterik ez Perasovicen aginduetan partidari aurre egiteko, eta aulkia osatzeko, salbuespen egoerari erantzuna emateko prest dauden zenbait aurpegi gazte (Penava, Miguel Gonzalez, Kurucs eta Raieste).\nEgoera horretan, entrenatzaile kroaziarrak ez du aparteko estrategiarik prestatu. Jokoan ikusitakoaren arabera, jokalariei eskakizun maila altua ezarri eta defentsa sendoan oinarritutako jokoa burutzen saiatu dira gasteiztarrak. Indarrak xahutzea eta partida gogortzen saiatzea izan da helburua.\nEzin esan partida ikusgarria izan denik gaurkoa. Huts egiteak eta erritmo bizian jokatu nahi izanagatik baloi galtzeak izan dira nagusi minutu askoan zehar. Zorionez, Baskoniak eskarmentu gehiago dauka maila honetako partidak jokatzen, eta minutu erabakigarrietan argi ikusi izan da. Hain zuzen jokalari nabarmenduenak Euroligan esperientzia gehien pilatzen dutenak izan dira, Huertas (24 puntu, 6 asistentzia) eta Diop (13 puntu, 10 errebote). Azken laurdenean partida puskatu eta garaipen garrantzitsua lortu dute gasteiztarrek azkenik.\nGaurko garaipenarekin zortzi onenen artean kokatzen dira gasteiztarrak eta hurrengo partida berriz ere etxean jokatuko dute Armani Milanen kontra (urtarrilak 18, 21:00). Euroligak gainera ekin dio dagoeneko bigarren itzuliari eta ustez egutegiak mesede egingo dio Baskoniari datozen asteotan. Etxean jokatuko dituen partidak irabaztea ezinbesteko izango da playoffetan sartzeko lehian aukerak izaten jarraitu nahi badu.


Pokerstars Eta Azterketa"Hezur"Errusia - Poker AI Helper. Online aholkulari irabazi!\nPokerstars Eta Azterketa"Hezur"Errusia\nJoko poker zen, urtarrilaren amaieran Hasi eskandalu bat atera ezer, Ezarri zen komunitatean, ez luke gertatuIgandean, beti bezala, Benetan zeharkatzen Bat poker gaua bezala bi Jokalari, hau da, gehien bat Herri txapelketa da igandean, Hizkuntza, Eta azken batean, buru-Up Ezagutu: errusiako poker zale Finlandia, Azpian alias of lakboksstami eta Ivanhaldi. Beti bezala, ez zen bat-Kontratua, dirutan eskaintzen ari, aurretik Dira aurrez aurre jokalari zentzu Asko egiten du, bai erabiltzaile Adostu dute negoziazioetan. Orain, seguruenik ari zaren galdetzen Zergatik da, pena bat da, Baina ez dezagun izan, oso Azkarra da. Ondoren, jokalari aurre izan, erantzun Guztiak jokalari Russian egindako ordu-Luze bat chatvragen, erantzuten, eta Pokerstars ez da izango laguntza Langileen kreditu-txartela s. Ordubete ondoren, erabaki zen denbora Minutu da ezarri jarraitzeko, gisa Ivanhaldi ez ukitu me. Jakina, zalantzarik gabe, ondoren, partida Hasi zen, eta ez Zuen Atera errusiako Federazioa, eta lakboksstami Joko bat irabazteko, sei bere eskuetan.\nIkastaroa hasi da jokalari asko Txapelketa eta emazu bada, harritzekoa Izan zen bot bat, izan Zitekeen garaitu zituzten, eta irrikaz Jakin egia.\nArrazoi nagusia da, zalantzarik gabe, Hori egingo zuen bezala, saiatu Zen ivanhaldi komunikatzeko, eta jarri Zion bere izango da txapelketa Eta jokatu. Aitortu, hau guztia altxatzen galdera Asko, hala nola, hain zuzen Ere, ©©i-jokalari, eta telefonoa Ez du erantzun, eta ez Parte hartzeko azken Headsup zein $, Da jokoan. Bai, bigarren lekuan, hartu du Hori baino gutxiago $, baina ez Zen, behintzat, bat bakoitiak erabakia, Gabe borroka bat. Gehienak geroago eta esan erabiltzaile Bat PokerStars ordezkari starz hartu Irudi, zein da bot bat Jolasten haien aurka, eta kudeaketan"Roma"izan atzeratu egin erritmoaren Ikerketa gai honetan ahalik eta azkarren. Hori izan zen azkena izan Da, jokalari disarray diren jokalari Ivanhaldi ez dute modu erantzuteko Edozein galdera erabiltzaileek jokatu txapelketa. Zentzu batean, esan zuen, izan Zen"ikasteko poker konbinazio,"inork Ez du ulertu zer esan Nahi duzu, beraz, ziurrenik bakoitza Eta online poker gaua, erabiltzaileak, Bot, haiekin jolasten baita. Dagokionez, lehen emaitzak, dezagun begirada Bat hartu PokerStars da Ofiziala Online Poker Gaua da Erantzuna: Ez da azken egiaztatu, laguntza Langileak aldi bakoitzean jokalari kontua Txapelketa dutela ziurtatzeko guztiak dira Gure gela arauak. Zer da tratamendu honekin, ez Dugu kontuan hartu behar du Ivanhaldien, eta horrek egin du Legez kanpoko erabilera jokalari bat Da, zabala ikasi, eta orain Ezin dugu jakin esaten da Hori guztia hartutako erabakiak party, Makineria leku, hartu ahal izango ditu. Bai, ahal izango dugu, ez Gara azalpen zergatik jokalari ez Zuen parte hartu eztabaidan aurre, Eta bertan parte hartu zuen Azken partidan, baina azken finean Hori da egin, orain ezin Dugu jakin esaten da Ivanhaldi Ez bot bat. Ari gara, esan nahi dugu Kontuan jokalari jarraituko jarraipena da, Eta bada, ez da bat Ere agertzen da, hau da, Egingo dugu, badakizu utzi. Ivanhaldi ikasi ondoren berrikuspena jokalari Da kontua, eta behar dut Ados, izan ere, hori zen Bilatzen freeroll pasahitzak, eta bada Bot bat zuen, ez litzateke Horrela izan. Da ikasi, egia da, detektibe, Eta merezi du esaten duten Lehenengo gauza ikasi poker play Ordena aitortu garaitzeko, ez pertsona Bat errua, bai, bai, jakina Da batzuetan, oso zaila izango Da, baina ikasteko aurre egiteko, Zure emozioak, eta hori guztia Islatuko da dirua. Dan Bilzerian, adibidez, zuen beti Saiatu bere aurkari lortzeko off-Oreka bere egoera ezegonkorra. Modu honetan, baino gehiago egin Ditu $ milioi-dakit nola dirua Irabazteko offline poker jokoak. Beraz, beti gogoan izan urrian Izango duzu joan behar batzuk Aparteko motibazioa lortzeko hobea eta Hobea, eta horiek guztiak jolastu, Gogoeta.\ndownload Free Pokerstars Bot -Pokerstars Bot Windows\níosluchtaigh Stráice Poker Eisiach A Íoslódáil\npoker programa advisors kkpoker pppoker download Android for poker kalkulagailua online poker online poker odds kalkulagailua pppoker apk hud egiteko pppoker poker izarrak programa laguntzaile robot poker jolasten poker ekitatea kalkulagailua


Kolonbiako jirabirak — dantzan.eus\nHemen zaude: Hasiera › Komunitatea › Aurtzaka dantza taldea › Kolonbiako jirabirak\n20 lagunez osatutako taldea aritu gara joan den irailaren 21etik 30era bitartean Kolonbian dantzari.\nBogotako Euskal Etxeak gonbidatuta gauzatu dugu bidaia. Beraiek izan ditugu bidaia guztian lagun eta gidari, eta beraiek antolatu dituzte eskeinitako dantza emanaldi guztiak.\nBogota hirian egon gara egun gehienetan eta bertatik eguneko irteerak eginez gauzatu ditugu emanaldiak.\nHau da gure egonaldiaren kronika txiki bat.\nIrailaren 21ean iritsi ginen Bogotara. Aireportuan zain genituen Euskal Etxeko zenbait kide, gurekin hara eta hona ibiliko zirenak bertan geunden egun guztietan.\nIrailaren 22an hiriko zenbait gune garrantzitsu ezagutu genituen: Montserrate, Candelaria Auzoa, Hirigunea, Urrearen museoa, Boteroren museoa...\nIrailaren 23an lehen dantza emanaldia Zipaquira Herriko (120.000 biztanle) Udal antzokian. Emanaldiaren aurretik bertako gatzezko Katedrala ezagutzeko parada izan genuen (gatz meategien barruan eginikoa), baita herriko plaza ederra ere, non harriduraz ikusi genuen ikurriñak bazuela bere lekua; 2005 urtean Eusko Jaurlaritzaren ordezkaritza bat, Lehendakaria buru zuela, bertan egon zen eta somatu genuenez egun hori pertsona askok dute gogoan. Gure emanaldia ere gogoan edukiko dutela esperoan gaude, oso ondo joan bait zen eta txalo zaparrada haundiz bukatu genuen gure ordubeteko dantza saioa.\nIrailaren 24an Euskal Etxea ezagutzeko aukera izan genuen eta hiru egunetara bertan eskeintzekoak ginen emanaldia pentsatu eta egokitzeko aukera izan genuen. Bogotan bertan zer ikusirik bazegoenez oraindik, zenbait ordu ere lan honetan eman genituen.\nIrailaren 25ean eguerdi partean Cundinamarcako Gobernación-en eskeini genuen emanalditxo bat. Gure Foru Aldundiaren pareko Erakundea da eta bertan probintzia osatzen duten 116 herriek bere ordezkaritzak dituzte; guztien artean gure dantza taldea aritu zen dantza saio txukun bat eskeintzen. Zenbait opari jasota eta lagun ugari eginda atera ginen bertatik.\nJarraian Mosquera herriruntz abiatu ginen (70.000 biztanle). Bertan ospatzen zuten XIII. Aste kulturalaren barruan dantzatu behar genuen herriko dantza talde batekin batera. Iritsi bezain pronto zain genuen bertako Udaleko langile batekin, Udaletxea bera eta Kultur etxea ezagutu genituen. Bertako dantza irakaslearekin egoteko parada izan genuen eta berak Kolonbian dantzatzen diren erritmo ezberdinen erakustaldi txiki bat eskeini zigun, folklore eta dantza tradizionalaren aldetik Kolonbiak duen aniztasuna erakutsiz. Berak aitortu bezala, gogo haundiz espero zuten gure dantza emanaldia, eta honela aritu ginen herriko plaza nagusian lehendabizi gure dantzen erakustaldia eskeiniz, eta jarraian, bertako taldea zenbait pieza alai eta koloretsuekin. Emanaldi polita eta jendearen gustokoa izan zela esango genuke. Herriko alkatea egon zen bertan eta opari trukaketa eginda bueltatu ginen Bogotara merezitako atsedena hartzera.\nIrailaren 26an Bogotá hiriko kaleetan gora eta behera ibiltzeko aukera eduki genuen eta horrelako hiri erraldoi baten eguneroko martxa nolakoa den ikustekoa ere.\nIrailaren 27a. Gogo haundiz eta ilusioz espero genuen eguna, Bogotako Euskal Etxearen inguruan egin behar genuen emanaldia. Inguruan diogu zeren Euskal Etxea Gernika izena berreskuratu berri duen parkera irekitzen da eta ingurua ikusita gure emanaldia parke honetara zabaltzea pentsatu genuen, Euskal Etxea eta bere inguru guztia gure doinu eta dantzekin hartuz eta zergatik ez, gure kulturarekin bateginez. Horrela, arratsaldeko 18:00 puntuan hasi genuen gure ibilbidea parkean zehar zenbait dantza eskainiz. Hasiera batean Euskal etxeko ordezkari eta lagunak bazeuden ere, ekitaldia aurrera zihoan heinean pertsona ugari hurbildu ziren bertara eta han geunden guztion pozerako izugarrizko jakin mina sortu zen Euskalerriaren, Gernika parkearen, Euskal Etxearen, eta gure dantzen inguruan. Kanpoko ekitaldia amaitzeko Euskal Etxearen sarreran arkua egin genien bertan lanean aritu eta proiektua gauzatzea lortu dutenei. Euskal etxearen barruan berriz, zuzendaritza taldeari eta bertan zeuden guztiei dantzari batek Agurra dantzatu zien. Ekitaldi formala bukatzeko opari trukaketa bat egin genuen eta alde bateko eta besteko esker oneko hitzak entzun ondoren, mokadutxo bat jateari ekin genion, eta nola ez, kantatzeari eta zenbait dantza dantzatzeari. Benetan une polita eta ahaztezina han bildu ziren euskal jatorria zuten guztientzat, beraien lagunentzako eta guretzako ere bai.\nIrailaren 28an dantza eta beste zenbait ekintza uztartzeko eguna. Goizean Fusagasuga herrira joan ginen “Hacienda Coloma” kafetala ikustera. Kafea landatzen denetik komertzializatzen denera arte jasaten duen prozedura nolakoa den ikusi ahal izan genuen. Oso polita eta bitxia iruditu zitzaigun ezezagunagatik eta ingurua ikusteak soilik merezi zuelako harutzainoko bidaia.\nArratsaldeko 17:00etan Cundinamarcako Unibertsitateak Chia herrian duen eskolan dantza emanaldia eskeini genuen. Oso antzoki dotorean eta ikasle eta irakasleen aurrean aritu ginen. Oso ondo hartu gintuzten eta haien txaloak entzunda gure saioa gustokoa izan zutenaren ustean gaude. Gurekin batera Unibertsitateko dantza taldea aritu zen Kolonbiako dantza tradizionalak eskeiniz. Hemen ere opari trukaketa egin genuen eta guztiari amaiera emateko kolonbiarrak eta euskaldunak, guztiak nahastuta aritu ginen Kolonbiako zenbait erritmo dantzatzen edo gutako batzuen kasuan, dantzatu nahian.\nHemendik Bogotako Challenger enpresaren lantegira abiatu ginen. Han gure zain zeuden bertako langile eta hauen familiartekoak. Ospatzen ari ziren festa batetan dantzatzera gonbidatu gintuzten. Lekua txikia izaki eta bertan bildutakoak dexente, dantzatzen genuenari buruz hitzegiten genuen, eta jendearen hurbiltasun horrek ere oso gustora sentiarazi gintuen bertan. Oso ondo hartu gintuzten eta momento hartaz guztiok gordetzen dugu oroitzapen bitxia.\nIrailaren 29an Bogota utzi eta Guavio eskualdera abiatu ginen. Nahiz eta oso urruti ez egon (100 km gutxi gora behera) bidaia luzea suertatu zen; mendiko bidea, asfaltatu gabekoa… bost orduko bidaiaren ostean iritsi ginen Gama herrira. Bertako alkateak Udaletxean hartu gintuen; herria eta eskualdeari buruzko zenbait argibide eman ondoren, herrian zehar lagun izan genuen gidari gisa. Bazkaldu ostean Dantza emanaldia eskeini genuen herriko antzokian. Gurekin batera herriko dantza taldea eta Los Llanos Orientales eskualdeko dantzari batzu ere aritu ziren, berriz ere folkloreari dagokionez, Kolonbiak duen aberastasuna eta aniztasuna erakutsiz. Adiskidetasun giro polita sortu zen emanaldian. Opari trukaketa batekin amaitu zen ekitaldia. Harrigarria egin zitzaigun jendeak dantza emanaldia ikusteko zuen gogoa eta nolako poza adierazten ziguten emanaldia eskeini behar genuelako.\nBerriz ere autobusez ordubete inguruko bidaia egin ondoren Gachala herrira heldu ginen gure azken Dantza emanaldia eskeintzera. Hemen ere bertako dantza taldea aritu zen gurekin batera herriko plaza nagusian, eta berriz ere jendeak oso ondo hartu gintuen eta txalo ugariz saritu zuen emanaldia.\nEzin aipatu gabe utzi hain urruti eta era berean hain gertu zeuden herri hauetan jaso genuen harrera ez zaigula erraz ahaztuko eta guretzako oso esperientzi polita eta aberatsa izan dela horrelako eskualde apartatura gure kulturaren zati bat eramatea, han ere ezagutu dezaten.\nGachalan bertan hartu genuen ostatu egun luze, neketsu, eta betearen ondoren.\nIrailaren 30ean. Goizean goiz abiatu Bogotarantz eta 6 orduko bidaiaren ondoren, dantzako erropa eta materialak bildu, eta traste guztiekin aireportura abiatu ginen gure Kolonbiako lagunek lagunduta, bertako egonaldian bakarrik utzi ez gaituzten berberak: Jaime Almanza eta bere sendia, Rafael Yepes eta Gabi, Alejandro Cadena, Patxi Espinosa, Vilma Parra, Jose Vicente Katarain, German Kaizedo,… eta beste hainbat, horren ondo hartu gaituztenak. Doakiela hemendik gure eskerrik onena.


Seul, elkarlaneko ekonomiaren eredua, oso errentagarria — LABORAL Kutxa\nSeul, elkarlaneko ekonomiaren eredua, oso errentagarria\n7 iraila, 2015 | argitaratuta LABORAL Kutxa\nElkarlaneko ekonomia garrantzia hartzen hasi da gure gizartean. Horren adibidea da “Seul, partekatzen duen hiria” proiektua. 2012an jarri zuen abian Park Won-soon alkateak, eta, geroztik, arrakasta handia lortzen ari da; izan ere, berrogeita hamar enpresa baino gehiago sortu ahal izan dira, eta dagoeneko irabaziak izan dituzte (200 milioi won baino gehiago (150.000 euro inguru) jaso zituzten), eta fakturazioa urteko %20tik gora hazten doa.\nOrain arte, elkarlaneko ekonomiaren inguruan carsharing delakoa ezagutzen genuen, hots, ibilgailu bat ezezagunek partekatzea, edo coworking-a, enpresa ezberdinetako profesionalak lan-espazio bakar batean lan egiten. Baina, Hegoaldeko Korearen hiriburuko proiektu honetan ikusi dugun moduan, elkarlaneko ekonomiako enpresek irabaziak lortu dituzte.\nKapitalismo tradizionaleko negozio-ereduaren aldea da baliabideak optimizatzen eta aberastasuna berriz banatzeko eredu eraginkorra ezartzen ahalegintzen direla. Seulen kasuan, programan sartzeko, beharrezkoa da proiektuak balio soziala izatea, etea izateaz gain, beste baldintza tekniko batzuen artean. Oniritzia lortuz gero, kreditu bigunak eta bestelako pizgarriak lor daitezke enpresa abian jartzeko.\nHazten doazen enpresa errentagarriak\nEl País-en duela gutxi argitaratutako artikulu batean, Seulen elkarlaneko ekonomiaren barruan abian jarritako enpresa-motak deskribatzen ziren. Horietako bat Norizzang deitzen da, eta altzarien birziklapenean oinarritzen da. Enpresan 13 langile aritzen dira altzari zaharrak eta ez hain zaharrak jasotzen eta haiei beste bizitza bat ematen. Norizzang enpresan, desmuntatu eta beste altzari modernoagoak sortzen dituzte, desmunta daitezkeenak.\nHegoaldeko Korean Smartphone-ak izugarri sartu dira, eta horrek elkarlaneko ekonomiako negozioak abian jartzea bultzatu du. SoCar enpresak autoa partekatzeko aukera eskaintzen du mugikorrari esker. SoCar enpresak dituen 1500 ibilgailutatik edozein Smartphone-aren bidez aurki daiteke, eta mugikorra ibilgailuan sartzeko ere erabiltzen da. 10 minutuko tarte bakoitzeko ordaintzen da, eta bidaiak joan-etorrikoa izan behar du. 50 langile aritzen dira lanean, eta ibilgailuak 400.000 erabiltzailek erabiltzen dituzte.\nElkarlaneko ekonomiaren arazoak\nNahiz eta emaitzak onak izan, bide asko dago egiteko. Seulgo alkatearen arabera, elkarlaneko ekonomia erabat garatzea galarazten duten legeak aldatu behar dira oraindik ere. Halaber, jakin badaki eredu kapitalistetan oinarritutako enpresek ez dutela begi onez ikusten ekimena, eta leia desleiala egitea eragozten diete. Elkarlan ekonomiako enpresen fiskalitatearen arazoa nahiz zerbitzu horiek bermatzeko oraindik modalitaterik ez duten aseguruena ebazteko dago.\nHala eta guztiz ere, Park Won-soon baikorra da; haren ustez, eragozpen horiek konponduko dira eta ekonomia-eredu biak jorratu ahal izango dira, baina gizarte ongizatea lehenetsi beharko da.\nArizmendiarrietak, Mondragón Taldearen sortzaileak honela esan zuen: “Kooperatibismoa eraikitzea ez da kapitalismoaren aurka joatea, baizik eta, sistema kapitalista erabilgarria ez bada, kooperatibismoak hori gainditzea eta helburu horrekin metodoak eta dinamismoa onartzea”.


Aholku Batzordearen - LogMeOnce Password Manager Irtenbidea\nLogmeOnce kultura aholkulari nagusia eta taldeko kideak inspiratutako ideia aberatsa da. LogmeOnce Aholku Batzordearen segurtasun industria pentsamendu liderrak ekarri elkarrekin bere erabakiak eta ikuspegi estrategikoa mundu gisa gidatzeko hurbiltzen a erabiltzaileak errespetatzen saio-hasiera bakarreko (SSO) Identitatea segurua kudeaketarekin (IDM). Gure exekutiboa taldeak ditu inguratuta bera industria diziplina askotan talentu onena. Horri esker LogmeOnce duzu eraginkorrean zerbitzatzeko wholistic irtenbideak bilatzeko gaur aurre arazoen arabera. LogmeOnce Aholku Batzordea honako hau da:\nArgitaratu Egilea, "Cloud bermatzen"\nCTO & Produktuen eta Ingeniaritza buru, USA erruleen\nVic Winkler ditu gorako 30 urte lidergoa Informazioaren segurtasuna esperientzia (INFOSEC), Cyber eta Cloud segurtasuna, Cloud Computing, sistema eta aplikazioak garatzeko, IT eragiketak, probak, eta kudeaketa. Vic nor conceives eta produktu eta ingeniaritza taldeek kudeatzen enpresa eta marketing estrategiak garatuz gain teknologo bat da. Idatzi eta hitzaldi ugari paperak eta beste material teknikoa eta marketing aurkeztu ditu;. Covata USA irudikatzen zuen, Booz Allen Hamilton, Sun Microsystems eta PRC Inc hizlari eta dastatzaile hitzaldi eta ekitaldi gisa. Vic esperientzia sakon eta zabala garatu du liderra puntako teknologia batzuekin. Dela AEBetako Segurtasun Nazionaleko espazioetan beharrak kritikoa baita Internet komertzial begira azpiegitura konpondu sistemak asmatu eta eraiki du. Bere ibilbideko, muntatu zuen eta kudeatu ikertzaile-taldeek aparteko, ingeniari, eta sustatzaileak. Konkurrentzia ditu kudeatutako hainbat proiektu / kontratuen, teknikoa eta langileak barne alderdi guztietan. Ingeniaritza aurrekontuak kudeatzen ditu hainbat milioi dolar baino gehiagoko (eta inoiz beharrezko bailout). Argitaratu INFOSEC ikertzailea da eta trail-blazing oztoporik / anomalia detektatzeko aditua sistema konplexuak da zuen, cyber / hodei eta erabilgarritasun informatika barne.


Ezagutu hiriko museoak eta erakusketa zentroak\nHiriak museo-eskaintza askotariko eta osatua du, eta, erakusketa osatuen eta instalazio modernoen bidez, jakin-min handia dutenak asetzen ditu: historia, zientzia eta teknologia, ozeanografia, artea eta beste ezagutza batzuk abaltzen dituzte erakusketa-aretoen bidez, itsas urez betetako andelen bidez eta ikus entzunezko instalazio modernoen bidez.\nMuseoez gain, Donostian arteari eta kulturari eskainitako beste espazio batzuk ere badaude eta hirian erreferentzia dira. Arte-adierazpen mota oro sartzen den lekuak dira: zinema, arkitektura, diseinua, ilustrazioa eta ikus-entzunezko joera berriak. Tabakalera, Kutxa Kultur Artegunea, Kubo Kutxa Aretoa eta Koldo Mitxelena artista, aditu eta publikoaren arteko topaleku dira.\nDaniel Canogar-en erakusketa Kubo-Kutxa Aretoan.\nBainua talasoan, Kontxako badiako ikuspegi ezin hobearekin\nDonostian 3 zinema-areto daude, hainbat auzotan banatuta.


Volkswagenak opari Alternatiben Herrian — Manu Robles Arangiz Fundazioa\nIritzia Alternatiba Gizarte-eredua Ingurumena\nUnai Oñederra, Manu Robles-Arangiz Institutua eta Murgil komunitateko kidea\nPentsa txirrindularitza talde bateko medikuak zertan ematen duen daukan hoberena: zerbait lortzen saiatzen txirrindularien gorputzei plus bat emango diena positibo eman gabe. Bost axola txirrindularien osasuna. Ez al du apur bat perbertitu sistemak mediku hauen papera?\nBaditugu ardura pertsonalak, bai, eta bete egin behar ditugu: borroka etengabea izango dugu geure buruarekin eraiki nahi dugun gizartearekin bat datorren bizitza egiten saiatzen, baina ez da nahikoa. Ezinbestekoa da, aurrekoarekin batera, kolektiboki antolatzea sistema eraldatzeko.


Durangaldeko hezkuntza munduari buruzko erakusketa bat antolatzeko laguntza eskaria luzatzen dugu - Gerediaga Elkartea\nOndarearen Europako Jardunaldiek 20 urte betetzen dituzte Bizkaian. Urteak daramatza Gerediaga Elkarteak Durangaldeko herri ezberdinetarako proposamenak lantzen. Osasun egoerak baimentzen badu, udazkenean burutuko den edizioari begira, programaren diseinu lanean gabiltza.\nAurten gaia “Hezkuntza eta Ondarea” da. Pentsatuta ditugun ekimenen artean, bada, orain dela urte batzuetako eskola garaiko material eta argazkien bilketa egin eta erakusketa ibiltari bat prestatzea.\nHori dela eta, laguntza eskatu eta material bilketa egin nahi genuke. Bila gabiltzan materialaren adibide batzuk, honakoak dira:\n- Eskola giroa erakusten dituzten argazkiak (70 hamarkadakoak eta atzerakoak.)\n- Eskolan erabiltzen ziren liburu, ariketa-koaderno, arkatz, estutxe, motxila, poltsa,…\n- Eskolako amantala, batak, uniformeak\n- Ofizio baten irakaskuntzari lotutako materiala (ofizio-eskoletan erabiltzen zirenak)\n- Beste edozein


Absolbitu egin dituzte 'Costumero auzian' epaitutako lau funtzionarioak | Gizartea | Berria\nAbsolbitu egin dituzte 'Costumero auzian' epaitutako lau funtzionarioak\nBizkaiko Aldundiko Gizarte Ekintzako diputatu Sergio Murillo da horietako bat\nSergio Murillo eta Consuelo Alonso, epaiketaren hasieran, artxiboko irudian. Aritz Loiola / FOKU Tamaina handiagoan ikusi\nBizkaiko Foru Aldundiko Gizarte Ekintzan umeen eta nerabeen babeserako arloan lan egiten duten lau funtzionario epaitu zituzten joan den ekainean, Bizkaiko Auzitegi Probintzialean. Irune Costumerok jarri zuen salaketa. Alabaren zaintza kendu zioten 2017ko abuztuan, GAS gurasoen alienazioaren sindrome faltsua argudio hartuta, eta Costumerok lau langileei leporatu zien prebarikazioa, tratu txarrak eta kalte psikikoak eragitea. Absolbitu egin dituzte denak.\nBizkaiko Foru Aldundia ere absolbitu egin dute arduradun zibil subsidiario gisa. Lau auzipetuetako bat Sergio Murillo da, egun aldundiko Gizarte Ekintzako diputatua; jada inputatua zela izendatu zuten kargu horretarako. Beste hirurak diputazioko haurren arretarako hiru langile dira. Akusazioak bost urteko espetxe zigorra eskatu zuen haientzat, eta hamabost urteko inhabilitazioa enplegu publikorako.\nEpaiaren arabera, akusazioak azaldu dituen egitateak «ezin dira hartu prebarikazio administratibo delitutzat», eta gainerako delituak «egiaztatzeko ez da nahikoa frogarik aurkeztu». Epaiketan zehar zeresan handia eman zuen GASaren erabilerak —sindrome faltsu hori «existitzen» dela baieztatu zuen fiskalak—; diputazioaren txostenetan termino hori erabiltzearen inguruan, epaiak dio agiriak ez zirela ari «sindrome batez, baizik eta adingabean gurasoekiko harremanetan antzemandako sintomatologia batez, eragin zuena haietako baten aurka posizionatzea kausa justifikaturik gabe».\nCostumerori alabaren zaintza kendu zion erabakiaz ere mintzatu da epaia: «Ez zen apetazkoa izan». Erabaki haren oinarrian hainbat txosten tekniko zeudela berretsi du, haurraren «babesgabetasun larrirako arriskuaz» ohartarazi zutenak, 2013tik aita-amek «arazoak» baitzituzten zaintza partekatuko erregimena betetzeko. Halere, epaiak dio adingabearen zaintzari buruzko erabakia hartu zutenak ez zirela jardun «injustiziaren jakinaren gainean». Beraz, ondorioztatu du prebarikaziorik ez zela izan.\nNeskatoaren aurkako tratu txar eta lesio psikikoen delituei dagokienez, epaiak ez ditu frogatutzat eman. Ama-alabak banatu zituen unekoak dira akusazio horiek; Costumerok salatu zuen «bortxaz» eraman zutela adingabea —Ertzaintzaren patruila bat bertaratu zen—, eta «besotik gogor heldu» ziotela, baina, auzitegiaren aburuz, «han zeudenek ez dute halako jardun neurrigaberik egiaztatu». Epaiketan aurkeztutako audio batean umearen oihuak entzun ahal izan ziren, baina epaiak dio froga horrek ere ez dituela amaren «baieztapenak egiaztatzen»; epaileek aitortu dute audioan «zirrara eta tentsio handiak» antzeman daitezkeela, baina «egoera emozional hori hainbat kausaren» ondorio izan daitekeela. Halaber, epaiak ez du frogatutzat eman ama-alaben «sufrimendu psikologikoa akusatuen jardunari» egotzi dakiekeenik.


Matthew 19 Eta guertha cedin, Iesus propos hauc acabaturic parti baitzedin Galileatic, eta ethor baitzedin Iudeaco bazterretara, Iordanaren berce aldeaz.\nBasque(i) 1 Eta guertha cedin, Iesus propos hauc acabaturic parti baitzedin Galileatic, eta ethor baitzedin Iudeaco bazterretara, Iordanaren berce aldeaz. 2 Eta iarreiqui cequión gendetze handi, eta senda citzan han. 3 Orduan ethor citecen harengana Phariseuac tentatzen çutela, eta ciotsatela, Vtzi ahal diro guiçonac bere emaztea eceinere causagatic? 4 Baina harc ihardesten çuela erran ciecén, Eztuçue iracurri ecen Creaçaleac hatsetic eguin cituela arra eta emea? 5 Eta erran çuela, Halacotz vtziren ditu guiçonac aita eta ama, eta iunctaturen çayó bere emazteari, eta içanen dirade biac haraguibat. 6 Bada guehiagoric eztirade biga, baina haraguibat. Beraz Iaincoac iunctatu duena, guiçonac ezteçala separa. 7 Diotsate, Cergatic beraz Moysesec manatu vkan du separationeco letraren emaitera, eta haren vtzitera? 8 Dioste, Moysesec çuen bihotzeco gogortassunagatic permettitu drauçue çuen emaztén vtzitera: baina hatsetic etzén hala. 9 Eta erraiten drauçuet ecen norc-ere vtziren baitu bere emaztea, paillardiçagatic baicen, eta berce batequin ezconduren baita, adulterio iauquiten duela: eta vtzi denarequin ezconduren datenac adulterio iauquiten duqueela. 10 Diotsate bere discipuluéc, Baldin horlaco bada guiçonaren emaztearequilaco beharquia, eztuc on ezconcea. 11 Baina harc erran ciecén, Eztute guciéc ardiesten hitz haur, baina eman içan çayenéc. 12 Ecen badirade chikiratuac amaren sabeletic hala iayo içan diradenac: eta badirade chikiratuac, guiçonéz chilkiratu içan diradenac: eta badirade chikiratuac ceruétaco resumagatic bere buruäc chikiratu vkan dituztenac. Har ahal deçanac, har beça. 13 Orduan haourtchoac presentatu içan çaizcan escuac gainean eçar lietzençat eta othoitz leguiançat: eta discipuluec mehatcha citzaten. 14 Baina Iesusec dioste, Vtzitzaçue haourtchoac, eta enegana ethortetic eztitzaçuela empatcha: ecen hunelacoén da ceruètaco resumá. 15 Eta escuac gainean eçarri cerauztenean, parti cedin handic. 16 Eta huná, cembeitec hurbilduric erran cieçón, Magistru oná, cer vngui eguinen dut vicitzé eternala dudançat? 17 Eta harc erran cieçón, Cergatic deitzen nauc on? eztuc nehor onic bat baicen, eta hura, Iaincoa: baldin vicitzean sarthu nahi bahaiz, beguiraitzac manamenduac. 18 Diotsó, Cein? Eta Iesusec erran ceçan Eztuc hilen, Eztuc adulteraturen, Eztuc ebatsiren, Eztuc testimoniage falsuric erranen. 19 Ohoraitzac aita eta ama. Eta, Onhetsiren duc eure hurcoa eure buruä beçala. 20 Diotsó guiçon gazteorrec, Horiac guciac beguiratu citiat neure gaztetassunetic: cer oraino falta çait? 21 Diotsó Iesusec, Baldin perfect içan nahi bahaiz, oha, sal eçac duana, eta eman iecéc paubrey: eta vkanen duc thesaurbat ceruän: eta athor, arreit niri. 22 Eta ençun çuenean guiçon gazteorrec hitz hori, ioan cedin tristeric: ecen on handiac cituen. 23 Orduan Iesusec erran ciecén bere discipuluey, Eguiaz erraiten drauçuet, ecen abratsa nequez sarthuren dela ceruètaco resumán. 24 Eta berriz diotsuet, errachago dela cablebat orratzaren chulhotic iragan dadin, ecen ez abratsa Iaincoaren resumán sar dadin. 25 Gauça hauc ençunic haren discipuluac spanta citecen haguitz, cioitela, Nor da beraz salua ahal daitenic? 26 Eta Iesusec hetarat behaturic, erran ciecén, Guiçonac baithan hori impossible da: baina Iaincoa baithan gauça guciac possible dirade. 27 Orduan ihardesten çuela Pierrisec erran cieçón, Huná, guc vtzi citiagu gauça guciac, eta iarreiqui gaitzaizquic hiri: cer içanen da beraz gure? 28 Eta Iesusec erran ciecén, Eguiaz diotsuet, ecen çuec niri iarreiqui çaizquidatenóc, regenerationean iarriren denean guiçonaren Semea bere maiestatearen thronoan, iarriren çaretela çuec-ere hamabi thronoén gainean, iugeatzen dituçuela Israeleco hamabi leinnuac. 29 Eta norc-ere vtzi baituque etcheric, edo anayeric, edo arrebaric, edo aita, edo ama, edo emaztea, edo haourric, edo landaric ene icenaren causaz, ehunetan hambat recebituren duela, eta vicitze eternala heretaturen. 30 Baina anhitz lehen diradenac, içanen dirade azquen: eta azquenac, lehen.\nMatthew 19:1 Cross References - Basque


Antzerki Aroa: Etxekoak. Huts Teatroa\n"Etxekoak". HUTS TEATROA\n"Etxekoak" antzezlana istorio pertsonal batetatik abiatzen da. Itsasoaz bestalde maitemindu nintzen.tzerriko lagunarekin egoteko aukera bakarra ezkontzea izan zen. Eta hor hasi zen dena: burokrazia, paper administratiboak, joan etorri zenbaezinak, elkarrizketak kontsulatuan... urtetako erokeri eta zentzugabekeria hutsa. Esperientzia honetatik abiatuz, egungo gizarteak eta estatuek sortu eta eraiki dituzten muga eta lege absurduen kritika egitera goaz antzezlan berri honekin.\nEtxekoa/kanpokoa dikotomian gaur egun hain presente dugun inmigrazioaren gaia jorratuko dugu". Artedramaren magalean Huts Teatroaren bigarren sorkuntza da. 2013an "Publikoari Gorroto" antzezlana taularatu eta 45 emanaldi egin ondoren, oraingoan "Etxekoak" lana taularatzen du. 7 urte ondoren Jon Gerediaga (idazkeran) eta Ander Lipus (zuzendari eta aktore moduan), berriro sorkuntza honetan elkartzen dira antzerki obra hau eskaintzeko.\nMaddi: Neska gazte euskalduna. Mamadourekin maiteminduta dago.\nGoio: Maddiren osaba tentela.\nImanol: Goioren anaia. Maddiren osaba.\nAmama: Maddiren amama, Goio eta Imanolen ama.\nAktoreak: Kristiane Etxaluz, Javier Barandiaran, Ander Lipus, Maika Etxekopar.\nAdministrazioa: Iasone Parada, Irantzu Azpeitia, Xabino Alkorta.\nSARRERAK/ENTRADAS: 8 € (5 € ikasle-taldeak/grupos de enseñanza).\nSALMENTA/VENTA: On line eta aretoan bertan emanaldia hasi baino ordu bete eta erdi lehenagotik/ On line y en la taquilla del teatro desde hora y media antes del espectáculo.\nActividad organizada por el Ayuntamiento de Pamplona (departamento de euskera) con la colaboración de la ENT/NAE


Antero Apaolaza: Patxiko Txerren\nIturria: Patxiko Txerren, Antonio Trueba / Antero Apaolaza. Auspoa, 1962\nOrain izango dira Jaungoikoak daki zenbait urte, Anzuela eta Deskarga barrena bitartean, bideaz ezkerrera, zan auzera bat, ikusi leikean ederrena.\nPago, aritz, gaztaña, sagar eta keixa artean, or da emen banakatuak agiri ziraden patxara ederreko eta Aitzgorri gañeko elurra baño zuriago ziraden etxeak.\nAn barrenean erreka txiki bat, zeñen urak ziran udaberriko intzan tantoa baño garbiagoak eta izotza bera baño otzagoak, antxintxika zijoan, bere anaia, Arrandari menditikan datorren errekatxoari laztan ematera, agur, gur, gur, gur esanaz, erreka baztarretako sagatz, altz eta arantzei.\nErrekatxo onen eskubiko aldetik eta intxaur aundi batzuen itzalean, beste lau edo bost etxe inguruan zituala, zegoan eleiza txiki bat, non erregututzen zioten Aita San Blasi, len aitortu dedan auzokoak.\nAuzera onetakoa zan Etxe-alai zeritzon etxea, non gertatu zan ni esatera noan kondaira.\nIzena zuan bezela, Etxe-alai zan era guztitako eta zituen soro batzuek, bai etxe buruan eta bai etxe azpian, lur beltz eta asta-putza ondo eldu baño samurragoak eta aundiki baten baratza bezin ongi apainduak.\nItz batean, eziñ eskatu zezakean Etxe-alaik zedukan baño egoera oberikan. Atari aurreko keixa, intxaur eta lizarren artetik nekez bide egiñik, mun egiten zion eguzkiak egun sentian eta etzion alderatzen Azandegietan barrena ezkutatu artean.\nBagilla zegoan bere azkenetan eta zan illunabar bat.\nEtxe-alaiko jentea ari zan keixa batzuek biltzen etxe aurreko keixa arboletan.\n—Kontu erori, Inazio, zergatik geiago balio dek ik mundu onetako keisa guztiak baño, —deitzen zion amona batek birigarro bat bezela adarrik adar keixa gañean zebillen amasei urteko mutil gazte bati.\n—Ez bildurrik izan, ama, zergatik badakit nun eta nola nabillen —erantzun zion gazteak.\n—Aukerakua intzake, seme, erririk erri txerpolari bizimodua ateratzeko.\nAu esanaz ustu zituan altzuan zituan keixak keixondoan zegoan otxarren batera.\n—Bai... jatxi adi onezkero; otxarren onek gañezka egin dik eta aitak eta Patxikok ere bete ditek eurena.\nInazio brinko batean jetxi zan keixatik.\nBeste mutill gazte bat lau edo bost urte Inazio baño zarragua, jeisten zan orduan aldameneko beste keixa arbola batetik; zeiñen ondoan zegoan aitona buru zuri bat.\nBien artean artu zuten alde banatatikan keixaz beterik zeukaten otxarrena eta abiatu ziran ama eta Inazio zeuden aldera.\nElkartu ziranean eseri ziran atsedeten lurrean.\nAitonak atera zuan praketako boltsikotik bere tosa, atera zuan andi pipa kerten motz bat, eta atzazkalean astinduaz, nola ortzik ez zuan, jarri zuan zintzilika ezpañean.\nBeste ainbeste egin zuan seme zarrenak.\n—Patxiko, eman egiak pipada bat, emen etziok eta —esan zion aitonak biatzakiñ atzamartuaz, baña alferrik, tosaren ondoa.\n—Aita, neroni ere aitu zait —erantzun zion semeak bere pipa bete zuanean.\n—Gezurtia —esan zion Inaziok izioturik—. Atzo bertan ez nikan ekarri neronek laurden bat Bergaratik?\n—I beti izango aiz berritsu aundi bat!\n—Eta i zitala paregabekoa!\n—Ondo egiten diat. Erre nai duenak erosi dezala belarra.\n—Ez aiz lotsatzen esatiakin bakarrik?\n—Utziyok, utziyok, Inazio, —esan zuan aitak arnasa luze bat egiñaz eta pipa sartuaz bere tosan— utziyok. Bazekiyagu zer itxon dezakegun guztiyak ire anaiagandik.\n—Juane —esan zuan amak—. Orixe da etxe onetako Judas. Orretxek kendu bear digu danori biziya. Orretxek...\n—Ixildu zaite, Fraiska —erantzun zion Juanek—. Pipa artzalle zalea banaiz ere, etxeko bakian zaliago naiz.\n—Aita, bakerik ez badezu ere, pipa bete belar izango dezu —dio Inaziok— ni bizi naizen artean; eta esanaz batera brinko bian sartu zan etxean.\nJesusgarren batean biurtu zan atzera arturik eskuan orri puska bat sokan gisa biurtua.\n—Tori, aita —esan zion— naiz neronek ez erre, ezagutzen det zenbat aienatzen zeran orririk ez dezunean pipa betetzeko, eta argatik, atzo nere anaiaren aginduaz juan nintzanean belarra ekartzera, erosi nuen laurdentxo bat zuri ez aldiak betetzeko.\n—Bai —esan zuan Patxikok— nere laurdenetik artuko uan ori.\n—Begiraik, Patxi; etzeidak odolik berotu. Uste duk danak gerala ire antzekuak?\n—Bai —esan zuan Fraiskak Patxiri begiratuaz—. Aiñ zitalak dituk ire ametsak nola diran ire egiñak.\n—Bai... Bai... utzi, utzi zaiozue gauza orri —esan zuen Juane gizajoak masallak estuturik tira egiñaz pipari.\nZori oneko pakea iritxi zan Etxe-alaira... Illun arratsa zan, eta egunaz bero izugarria egiñ bazuan ere, txit egon giro ona zegoan.\n—Aurki apaldu eta lotara juan bear degu —esan zuan Juanek—. Bigar goizian goiz, eguzkiak berotzen asi baño lenago, juan bearko dezute Bergarara keixekin, eta ala oraiñ, goazen etxera. Mikaelak onezkero gertatuko zuan afariya.\n—Begira Juane... Ez litzake obe bertan afaltzea? —esan zion emazteak.\n—Ongi pentsatua da... —erantzun zuten danak, etxe barruan labean baño beroago egongo da oraiñ.\n—Mikaela!... —deadar egin zuan Fraiskak etxe aldera begiratuaz.\n—Zer nai du, ama? —erantzun zion neskatxa batek sukaldeko leiotikan.\n—Afariya gertu danean ekarri zan oneraxe.\n—Or naiz bereala, ama...\nEta esan bezela, or non datorren gure Mikaela, galbai bat zapi zuri batekin estaliya buruan arturik, eta gaztaña koloreko pitxar aundi bat sagardoz beteta eskuan duela.\nMikaela zan emezortzitik ogei urterako neskatxa bat, San Juan eguneko goiz bat bezin argiya ta larrosa bat bezin ederra.\nItzuli zuan auspez galbaia; apaindu zuan zapi zuriarekin; eta jarri zuan gañean ontzi zabal bat bete sardiña, liña lorea bañon urdiñagoak, eta ingurutua urre zarra baño oriagoko arto atalekin.\n...Aitaren, Semearen, eta Spiritu Santuaren... Errezatu zutenean Paternosterra, bedeinkatu zuan mai ura Juanek..., eta betor sardiña, kolpe artuari eta laztan pitxarrari, asi ziran jaten pake onean.\n—Keixak... baduaz arintzen —esan zuan Juanek—, eta sentitzen det Don Josegatikan.\n—D, Jose... —dio Patxik—. Geiago sentituko dute txoriak.\n—Aurten ez da onezkero geiago etorriko, meza esan baño len, goizian goiz, zozuak eta eskillasuak iltzera gure sukaldeko leiotik. Deabruan piztiyak; ez ira izutzen txorimalua jarriagatikan.\n—Eta Don Jose aitatu degun ezkero, gaur, nola ez ote da etorri? —esan zuen Fraiskak.\n—Atzo juan bazan Donostiara... bere illoba indianoari bidera ateratzea —esan zion Juanek.\n—Orla badator illoba? Ai zenbat pozten naizen! Ekarri ote digu zure anaian berririk, Juane...?\n—Juangoikoak nai izan dedilla.\n—Arritzeko gauza da gero, ainbeste denboran ez jakitea ez il dan, ez bizi dan. Bildur naiz ilko zala, bestela onezkero letra punten bat egingo zuan.\n—Neronek ere alaxe uste det, Juane.\n—Bost ajola digu guri ori ala izanda ere —esan zuan Patxikok.\n—Abe Maria purisima! —dio Fraiskak.\n—Ai zer biotz gogorraren jabe aizen, seme!\n—Zer ardura digu guri ura deabruak eraman dezala, sekula ardit bat eman ez badigu?\n—Nik nai dedana eta danok deseo bear deguna da, bizi dedilla —esan zuan Juanek—, naiz Ipiñ-arrita bete urren jabe izan eta ez deigula erretxin batentzat ere eman.\n—Baña... Amerikatik dator Don Josen illoba? —galdetu zuen Mikaelak.\n—Ez zekiñat nik ori —erantzun zion amak—, bañan nola ta nai ere urrutitik beñepenean, eta, esaten dutenez, oso aberats.\n—Ixo...!! —esan zuan Inaziok, lepoa luzatuta—. Ez ote dira erak an Deskargan barrena datozenak?


Zientzialariek hudo hanka beltza, desagertze arriskuan dagoen espeziea, klonatzea lortu dute — Gaztezulo\nZientzialariek hudo hanka beltza, desagertze arriskuan dagoen espeziea, klonatzea lortu dute Orain dela 30 urte bizi izandako espezie basati baten izoztutako zelulei esker klonatu ahal izan da. Egun, klonatutako hudoak ohiko bizitza darama bere espezieko beste batzuekin batera. https://www.gaztezulo.eus/albisteak/zientzialariek-hudo-hanka-beltza-desagertze-arriskuan-dagoen-espeziea-klonatzea-lortu-dute https://www.gaztezulo.eus/albisteak/zientzialariek-hudo-hanka-beltza-desagertze-arriskuan-dagoen-espeziea-klonatzea-lortu-dute/@@download/image/56656973_303.jpg\nOrain dela 30 urte bizi izandako espezie basati baten izoztutako zelulei esker klonatu ahal izan da. Egun, klonatutako hudoak ohiko bizitza darama bere espezieko beste batzuekin batera.\n“Elizabeht Ann” deitutako hudo hanka beltza (Mustela nigripes) da Iparamerikan desagertze arriskuan dagoen klonatutako lehen animalia. Honen helburua espeziea errekuperatzea da.\n“Willa” deituko hudo basati baten izoztutako zeluletatik abituta klonatu dute “Elizabeht Ann”. Abenduan gertatu zen hori, baina orain dela gutxi eman duten honen berri. Zientzialarien ustez, honek bidea irekitzen du arriskuan dauden espezieak salbatzeko.\n“Elizabeht Ann” jaio ondoren Koloradoko Hudoen Kontserbaziorako zentroari eman zitzaion AEBetan, beste bere espeziekoekin batera hazi zedin. Orain arte uste zen hudo hanka beltzak desagertuak zeudela, Wyoming-eko nekazari batek 1981ean bere lurretan gutxi batzuk aurkitu zituen arte. Hudo hauek harrapatuak izan ziren espeziea errekuperatzeko helburuz, izan ere, egun oraindik desagertze arriskuan dagoen espeziea da.\nZientzialarien ustez klonazioak aniztasun genetikoaren aferan lagundu dezake, habitata babesteko eta naturan oreka eskuratzeko. 2018an, arriskuan zeuden espezien inguruko klonazioaren ikerketa abiatzeko baimena eskuratu zen eta honela, pasa den abenduan Elizabeth Ann “jaio zen”. Klonatutako lehen hudo hau modu arrakastatsuan ugaltzen baldin bada espezie honen aniztasun genetikoa bermatuko du.


SASKI AXULAR – Página 4 – Basket Sito\nEtiqueta: SASKI AXULAR\nPosted on 11 mayo, 2018 17 mayo, 2018\nAstelehen honetan Axularren izango dugun ate irekien egunera gonbidatzen zaituztegu. Bertan GUN 8000 Jaurtiketa Makina ikusi eta probatu ahal izango duzue, era berean Basket Sito Kanpusetan lantzen ditugun beste akzesorio eta ariketa batzuk ere ikusi eta probatu ahal izango dituzue. 2018ko Maiatzaren 14a, ASTELEHENA, 17:00 h-tatik 18:30 h-ak arte, Axularren. Bertan dituzu zenbait bideo gozatuko …\nSigue leyendo "ADI! ATE IREKIEN JARDUNALDIA"\nIgande honetan Pio Baroja Polikiroldegian izango dugun ate irekien egunera gonbidatzen zaituztegu. Bertan GUN 8000 Jaurtiketa Makina ikusi eta probatu ahal izango duzue, era berean Aste Santuko Kanpusean – Banakako Teknika landuko ditugun beste akzesorio eta ariketa batzuk ere ikusi eta probatu ahal izango dituzue. 2018ko Martxoaren 4a, IGANDEA, 12:00 h-tatik 14:00 h-ak arte, Pío …


Gabonetarako guztia prest dute dendariek - Debagoiena - Goiena.eus\nGabonetarako guztia prest dute dendariek\nAmaia Zabala 2018-12-21 17:04\nBailarako herrietako dendetako erakusleihoek aspaldian hartu zuten gabon itxura, dendariek kapritxo guztiz apaindu baitituzte. Izan ere, komertzioentzat salmenta kopuru handien izaten duten urteko garaia da eta dagoeneko dena prest dute.\nAntzuolako Gabilondo-Arregi harategian, esaterako, Gabonetan eta orokorrean abendu guztian "asko" saltzen dela eta oso hilabete ona izaten dela diote Itziar eta Lide Gabilondok, harategiko nagusiek. Gaineratu dute, ordea, gauza bereziagoak saltzen direla egunotan, eta ez, urteko aste arrunt batean bezala, denetik pixka bat. Egun hauei aurre egiteko nola prestatzen diren galdetuta, ordu gehiago sartzen dituztela diote: "Ardura handiko egunak izaten dira, bezeroak ahalik eta generorik onena nahi izaten du eta guk ere ahalik eta zerbitzu onena eman nahi izaten dugu; horrek urduritasuna ekartzen du". Azaldu dute bertako generoa ibiltzen dutela beti eta nahiz eta Gabonetan eskaera gehiago izan ez dutela kanpotik ekartzen, eta, ondorioz, enkargu batzuei ezezkoa eman behar izaten dietela. Erosteko joera aldatu al den galdetuta, berriz, lehen jendeak egun hauetako otorduak askoz ardura handiagoz hartzen zituela esan dute eta gaur egun enkargu asko azken egunetan jasotzen dituztela.\nBestalde, azaldu dute Errege bezperan lau sari zozketatzen dituztela bezeroen artean. Dendari Gabon kutsua emateko, aldiz, erakusleihoan Olentzero eta beste hainbat apaingarri ipini dituzte. Amaitzeko, bai Itziarrek eta bai Lidek azpimarratu nahi izan dute Antzuolako herritarrek herrian kontsumitzen dutela eta "oso kontzientziatuak" daudela horrekiko, "baita gazteak ere", horretaz jabetzen direla eta "asko" eskertzen dietela herritarrei.\nOñatiko Kuttun lentzeriako Asun Arroyok ere Gabonak garai "emankorra" direla eta dendari guztiak zain egoten direla aitortu du; dena den, gaineratu du urte sasoi honetan ez dela lehen adina saltzen eta gehienak azkeneko momentuan ibiltzen direla. Arroyok dio Gabonetako oparietarako produktu espezialak ekartzen saiatzen dela beti; emakumeentzat bodyak eta gizonekoentzat boxerren loteak, esaterako.\nKuttun lentzeriako erakusleihoak ere badu Gabon ukitua, herrian antolatu den erakusleiho lehiaketan ere parte hartu baitu. Aurten, abesbatza bat iru dikatu du Arroyok. Horretaz gain, Txanda Oñatiko Merkatarien Elkarteak 200 euroko bonuak zozketatuko ditu bezeroen artean abenduaren 24an, herriko dendetan gastatu ahal izateko.\nOnline salmentez galdetuta, dio lehen merkataritza-etxe handiak zirela mehatxu, eta orain, berriz, online salmentak, eta askotan planteatu izan duela berak ere zerbitzu hori eskaintzea, nahiz eta oraindik ez duen pausoa eman. "Niri pertsonalki ez zait, ordea, online erostea gustatzen, guk eskaintzen dugun dendariaren eta bezeroaren arteko gertuko harreman hori galtzen baita", dio Arroyok.\nMarkiegi arropa denda\nArrasateko Markiegi gizonezkoen arropa dendako nagusi Jorge Markiegik ere salmentei dagokienez "urteko garairik garrantzitsuena" dela dio, baina salmentak orokorrean jaisten ari direla eta Gabonetan ere hori nabari dela. "Alde batetik, jendeak gero eta gehiago erosten\ndu online, eta, bestetik, jendearen erosahalmena jaitsi egin da; orain, jendeak ez ditu lehen adinako soldatak, eta gehiago dibertsifikatzen du".\nMarkiegin ere asko zaintzen dute erakusleihoa urte guztian zehar, eta Gabonetan gaiarekin loturiko apaingarriak jartzen dituzte. Dendako langileriari dagokionez, ez dute aparteko kontrataziorik egiten Gabonetan, eta dendako zozketa berezirik ere ez. Hori bai, Ibai-arte Merkatarien Elkarteko kide dira eta urte guztian zehar hainbat eskaintza dituzte bezeroentzat.\nDorleta liburu denda\nGainontzeko dendetan bezala, Eskoriatzako Dorleta liburu dendan ere pisu handia dute Gabonek, eta bertako nagusi Adela Cortazarrek argitu du "kopuru handia" saltzen dela sasoi honetan; dena den, urtean zehar ere saldu behar dela: "Gabonekin soilik ez da hainbesteko kaxarik egiten". Salmenta kopuruen joeraz galdetuta, ordea, hauxe dio: "Krisi urteetan asko nabaritu zen, baina azken urteetan berriro igo da lehengo kopuruetara; aurten, gainera, kopuru horiek gainditu egin dituela esango nuke".\nErakusleihoari dagokionez, Cortazar urte guztian saiatzen da "apain-apain eta erakargarri" izaten, eta, noski, Gabonetan ere bai. Urte sasoi honetan, berezitasun moduan, saski bat zozketatzen du bezeroen artean: "Egiten dudan laugarren urtea da aurtengoa; bezeroek erosketak egitean tiketa kutxa batean sartzen dute eta ondoren guztien artean zozketa egiten dut. Bezeroei asko gustatzen zaie eta arrakasta handia du".\nAurten, Eskoriatzako herriko merkatariek elkarlanean ez dute Gabonetarako kanpaina berezirik martxan jarri, baina Cortazarrek argitu du herriko 36 komertzio Merkatari aplikazioan sartu berriak direla eta hor bai, bezeroen artean astean bi zozketa egiten direla.\nAmaitzeko, online salmentez galdetuta, Dorleta liburu dendan ere nabaritu dela dio Adela Cortazarrek: "Gazteek online erosteko gero eta joera handiagoa dute; horri aurre egiteko, zoritxarrez, ez daukagu konponbiderik".\nBergarako Igaro Lurrindegiak Debagoieneko dendek emandako bitxia saria jaso berri du eta Ione Igartua bertako nagusiak aitortu du dendan sari honek eragina izan duen edo ez nabaritzea zaila den arren, pertsonalki satisfazio izugarria eman ziola.\nGabonei dagokienez, salmenta "asko" igotzen dela azaldu du Igartuak, nahiz eta azken urteetan "pixka bat jaitsi" egin den. "Pack bereziak edukitzen ditugu Gabonetan, bai lurrinenak eta baita tratamendu estetikoenak ere; azken hauek, bereziki, promozionatzen ditugu eta oso ondo saltzen dira", dio Igartuak.\nErakusleihoari dagokionez, bera "oso apetatsua" dela dio Igartuak, eta urte guztian zaintzen duela. Gabonetan, gainera, Bergarako Udalak erakusleiho zozketa egiten du eta Igartuak urtero hartzen du parte. Horretaz gain, herriko merkatarien elkarteak, Bedelkarrek, hainbat ekitaldi antolatzen ditu urtero herritarrak herriko dendetan erostera bultzatzeko: "Aurten, esaterako, puzgarriak eta txutxu-trena antolatu dituzte eta Bedelkarko txartelarekin ordaintzen dutenen artean hainbat zozketa egingo dira".\nGabonetako ospakizunez gain, ospakizunetarako beste arrazoi handi bat ere badu Igartuak; izan ere, Igaro lurrindegiak 30 urte bete ditu aurten. "Urteurrena ospatzeko zerbait berezia egin nahi izan dut eta bezeroen artean 600 eurotan baloratutako hiru saski zozketatuko ditut urtarrilaren 7an", azaldu du Igartuak.\nEuskal Herriko Nekazarien Elkarteak Gabon hauetan kontsumo arduratsua izateko eta bertakoaren aldeko apustua egiteko deia luzatu dio gizarteari: "Bertako produktua erosteak baserritarren lana aintzat hartu eta lan baldintza duinak izan ditzagun laguntzen du".


Ingelesez argitalpena: “Kultura eta garapena. Bilakaera eta etorkizuna”\nKultura eta Garapena. Bilakaera eta etorkizuna lanaren ingelsezko edizioa argitaratu berri du UNESCO Etxeak, garapenean eta lankidetzan kultura-ikuspuntua txertatzeko eman diren pauso nabarienak biltzen dituena eta etorkizunerako landu beharreko ildoak aztertzen dituena.\nPaperean inprimatzeaz aparte, argitalpena eskuragarri dago web gunean.\nKultura eta Garapena. Bilakaera eta etorkizuna


Informazio teknologia - Wikipedia, entziklopedia askea.\nInformazio teknologia (IT) ordenagailuen datuak edo informazioa gordetzeko, berreskuratzeko, bidaltzeko edo aldatzeko erabilera da, batzuetan negozioen edo beste enpresen testuinguruan. IT informazio eta komunikazio teknologiaren (IKT) azpimultzoa da. Informazio teknologiako sistema bat (IT sistema) orokorrean informazio, komunikazio edo, espezifikoki esanda, konputagailu sistema bat – hardware, software eta periferiko guztien ekipamendua daukana – izan daiteke, pertsona-talde mugatu batez bideratuta dagoena.\n1950eko hamarkadan datuak eta konputagailu programak biltegiratzeko erabilitako paperezko zinta.\nGizakiek Mesopotamiako sumertarrak idazketa garatu zutenetik, K.a. 3000 urtean gutxi gorabehera, datuak gorde, bidali eta aldatu dituzte. Hala ere, informazio teknologia terminoa agertu zen lehen aldia 1958an izan zen, Harvard Bussiness Review aldizkarian. Harold J. Leavitt eta Thomas L. Whisler "teknologia berriak ez dauka oraindik hitz zehatz bat esleituta. Informazio teknologia izendatu beharko genuke" adierazi zuten.\n1 Konputagailu teknologiaren historia\n2 Datu elektronikoen prozesaketa\n2.1 Datu biltegiraketa\n2.3 Datu berreskurapena\n2.4 Datu bidalketa\n2.5 Datu manipulazioa\n3.1 Perspektiba akademikoa\n3.2 Perspektiba komertziala\n3.3 Perspektiba etikoa\nKonputagailu teknologiaren historiaAldatu\nKonputazioari laguntzeko makinak milaka urtez erabili izan dira. Antiziterako mekanismoa, K.a. lehen mendean sortua, lehen ordenagailu analogiko ezaguna da, eta lehen engranaje mekanismoa ere izan zen. Erabilitako prozesatzeko eta biltegiratzeko teknologian oinarrituta, lau garai bereizi ditzakegu IT-ren garapenean: aurre-mekanikoa (K.a. 3000-K.a. 1450), mekanikoa (1450-1840), elektromekanikoa (1840-1940) eta elektronikoa (1940-gaur egun arte).\nOrdenagailu elektronikoak, erreleak edo balbulak erabiltzen zituztenak, 1940ko hasieran agertu ziren. Zuse Z3 elektromekanikoa, 1941ean burutua, munduko lehen ordenagailu programagarria izan zen, eta estandar modernoak informatikako makina osotzat har litekeen lehen makina. Colossus, Bigarren Mundu Gerran alemaniar mezuak deszifratzeko garatu zen makina, lehenengo ordenagailu elektroniko digitala izan zen.\n1940ko hamarkadaren amaieran transistoreen garapenak Bell Laborategietan ordenagailu belaunaldi berriak energia kontsumoa asko murriztuz diseinatzea ahalbidetu zuen. Eskuragarri egon zen lehen konputagailu programa komertziala, Ferranti Mark I-a, 4050 balbula eta 25 kilowatt-eko kontsumo potentzia zuen.\nDatu elektronikoen prozesaketaAldatu\nLehenengo konputagailu elektronikoek, Colossus adibidez, zulotutako zintak erabiltzen zituzten, paper luze bat non datuak zuloen bitartez adierazten zen, gaur egun erabiltzen ez den teknologia bat. Datu elektronikoen biltegiraketa Bigarren Mundu Gerratik dator. Biltegiraketa digitalezko lehenengo gailua Williams-eko tutua izan zen. Bertan gordetako informazioa oso hegazkorra zen. Argindarra deskonektatzen bazen, datuak galtzen ziren. Hegazkorra ez den biltegiratzeko lehenengo makina danbor magnetikoa izan zen.\nLehen disko gogorra IBMk atera zuen 1956. urtean, 305 RAMAC konputagailu sistemaren konponente bezala. Gaur egungo datu digital gehienak disko gogorretan magnetikoki gordetzen dira, edo CD-ROM-etan optikoki. 2002. urtetik aurrera, datuak gailu analogikoetan gordetzetik gailu digitalera gordetzera pasa da.\nArtikulu nagusia: «Datu-base»\nAdministraziorako Datu Base Sistemak 1960ko hamarkadan agertu ziren, datu kantitate handia gordetzeko eta modu azkar eta fidagarri batean lortzeko. Mota honetako lehenengo sistema IBMko Information Management System (IMS) izan zen, eta 50 urte geroago erabiltzen jarraitzen da. IMSk datuak biltegiratzen ditu hierarkikoki, baina 1970ko hamarkadan Ted Codd-ek ilara eta zutabeen araberako datu biltegiraketarako modelo bat proposatu zuen. 1981ean, lehen datu-baseen kudeaketarako sistema erlazional (ingelesetik: Relational Database Management System (RDBMS)) komertziala atera zuen Oracle-k.\nDatubaseen modelo erlazionala programazio lengoaia independente bat aurkeztu zuen (ingelesez: Structured Query Language, SQL), aljebra erlazionalean oinarrituta. "Data" eta "informazio" hitzak ez dira sinonimoak. Biltegiratutako edozer da datu, baina antolatzen badugu eta esanahi bat ematen badiogu, informazio bilakatzen da. Munduko datu gehienak desantolatuta eta gailu fisiko desberdinetan kokatuta daude. Datu biltegiak 1980ko hamarkadan garatzen hasi ziren arazo hau ekiditeko.\nDatu bidalketak hiru alderdi ditu: igorpena, hedapena eta harrera. Broadcasting kategoriarekin zerikusia izan dezake, informazioa transmititzen delako beherantz eta norabide bakarrean. 2000ko hamarkadako hasieratik XMLa gero eta gehiago erabili izan da informazio elkartrukerako euskarritzat.\nHilbert eta Lopez aldaketa teknologiko esponentzial batez konturatu ziren (Mooreren legea bezalako zerbait):\nErabilera zehatzetarako gailuen kapazitatea datuak biltegiratzeko 14 hilabetero bikoiztuz joan zen 1986 eta 2007ren artean.\nErabilera normaleko gailuen kapazitatea 18 hilabetero bikoiztuz joan zen bi hamarkada berdinetan.\nTelekomunikaziorako kapazitate mundiala 40 hilabete behar izan zituen bikoizteko (3 urtez behin).\nZabaldutako informazioa bikoiztu egin zen 12,3 urtetik behin.\nDatu kantitate izugarriak biltegiratzen dira egunero, baina ezin dena antolatu eta eraginkortasunez aurkeztu datu hilobi deritzonetan katalogatzen da. Arazo honi aurre egiteko, 1980ko hamarkadan datu-meatzaritza agertu zen.\nTestuinguru akademikoan, ingelesez Association for Computing Machinery elkartea IT definitzen du "gradu programa bat ikasleak prestatzeko negozioen informatika teknologiaren beharrak, gobernuak, mediku zentroak eta beste erakunde mota batzuetarako. IT aditu batek erakunde batentzako hardware eta software egokia aukeratzeaz arduratzen da.\nInformazio teknologiaren arloko enpresak "teknologia sektorea" edo "industria teknologia" ezagutzen dira. Konpainia askok informatika, sare eta negozioen beste arlo teknikoak kudeatzeko sailak dituzte orain.\nNegozioaren testuinguruan, Informazio Teknologiaren Amerikako Elkarteak (ingelesez Information Technology Association of America) IT "ordenagailuetan oinarritutako informazio sistemen azterketa, diseinua, garapena, aplikazioa, ezarpena, laguntza edo kudeaketa" definitu du.\nEnplegu banaketa sistema informatikoen diseinuan eta erlazionatutako zerbitzuetan, 2011\nEnplegu banaketa sistema informatikoetan eta erlazionatutako zerbitzu industrialen diseinuan, 1990-2011\nEnplegu hazkuntza eta soldata sistema informatikoen diseinuan eta erlazionatutako zerbitzuetan, 2010-2020\nAukeratutako lanpostuen ehuneko aldaketa enplegu informatikoen sistemetan eta haiekin lotutako zerbitzuetan, 2010-2020\nAukeratutako industrietan urteko batazbesteko ehuneko aldaketa irteera eta enpleguetan, 2010-2020\nInformazio etikaren eremua Norbert Wiener matematikariak abiarazi zuen 1940ko hamarkadan. Informazioaren teknologiaren erabilerarekin lotutako zenbait arazo etiko hauek dira:\nEgile eskubideen urraketa baimenik gabe fitxategiak deskargatzea\nEnpresariek bere langileen posta elektronikoa eta Interneteko beste erabilera batzuk kontrolatzea\nPirata informatikoak Sareko datu-baseetara sartzea\nWebguneek erabiltzaileen jarduerak kontrolatzeko cookieak edo spyware-ak instalatzea\n↑ Leavitt, Harold J.; Whisler, Thomas L.. (1958-11-01). «Management in the 1980’s» Harvard Business Review (November 1958) ISSN 0017-8012. (Noiz kontsultatua: 2019-11-26).\n↑ «Informazio Teknologia Berriei Buruzko Mintegia - Euskonews» www.euskonews.eus (Noiz kontsultatua: 2019-11-26).


Arrecife Energy Systems finalista izan da MIT Water Innovation Prize sarietan – InfoBeaz\nMITek kontuan hartu ditu uhinen mugimendu bertikal eta horizontala aprobetxatuz “energiaren mundua aldatu” nahi duen proiektuaren originaltasun eta xehetasunak. Horretarako prestatu duten gailuak koralezko arrezifeen mugimendu naturala eta uhin-energia xurgatzeko haren eraginkortasuna simulatzen du.\nZenbait saiakera egin eta turbinaren prototipo bat (patentatua) prestatu ondoren, gaur egun Arrecife tamaina osoko bilgailu bat garatzen ari da. Bostonen egiten ari da eta hara MassChallengeBiscay eta Bizkaia International Startup Connection-en bidez heldu zen. Orain bertatik “proiektua mundura zabaldu nahi dute”.\nWater Innovation Prize 2018an finalista sailkatu izana beste errekonozimendu bat da Bilboko startup honentzat. Izan ere azken urtean laguntzak etengabe jaso ditu: 50 000 € H2020 programatik, Europako batzordearen Seal of Excellence, Winner of the Marine Technology Entrepreneurship in Boston 2017, finalista South Summit, B-Venture eta European-wide New Energy Challengen, finalerdian MassChallengen, etab.


Koronabirusaren aurkako neurriak hizkuntza gutxituetan komunikatzeko Europako Kontseiluaren gomendioarekin bat egin du Kontseiluak – KULTUR SHAREA\nBehatokiak herritarren hizkuntza eskubideen urraketen inguruko kexa gehiago jaso ditu.\nEuropako Kontseiluko Adituen Batzordeak ohartarazi du herrialdeek ez dituztela modu sistematikoan partekatu koronabirusaren inguruko informazio eta jarraibideak Estatuko hizkuntza ofiziala ez den beste hizkuntzetan. Hala jakinarazi die ohar bidez Europako Kontseiluko Estatu kideei. Are gehiago, Batzordeak adierazi du gomendioak hizkuntza horietan komunikatzea oso garrantzitsua dela “eskualdeetako edo eremu urriko hizkuntzetako hiztunen ongizaterako”.\nPaul Bilbao Euskararen Gizarte Erakundeen Kontseiluko idazkari nagusiaren arabera txalotzekoa da Europako Kontseilutik etorritako gomendioa. Izan ere, “horrelako egoera batean herritarrei helarazi beharreko mezu, ohar eta gomendio guztietan oinarrizkoa da eskubideen bermea egikaritzea. Eta, gurean ere ohartzen ari gara hainbat administraziotatik euskaldunon eskubideei muzin egiten ari zaiela”\nKontseiluko eledunak adierazi du, Hego Euskal Herriari dagokionez, Eskualdeetako edo Gutxiengoen Hizkuntzen Europako Gutuna berretsi zuela Estatu espainiarrak, eta ondorioz, Estatuak herritarrei begirako informazio guztia Estatukoa ez beste hizkuntza ofizialetan helarazi beharko lukeela. ·Gogoratu behar dugu oinarrizko eskubidea den osasun-asistentzia jokoan dagoela, eta beraz, botere publikoek arreta are handiagoa jarri beharko lukete”, adierazi du Bilbaok.\nHorretaz gain, Europako Kontseiluak kezka agertu du Estatu batzuek sareko irakaskuntzara edo telebistaren bidezko irakaskuntzara jo dutenean, irakaskuntza hizkuntzara edo hizkuntza ofizialetara mugatzen dutelako, hezkuntza eskualdeetako edo eremu urriko hizkuntzetan jaso ohi duten ikasleen beharrak kontuan hartu gabe. Ikuspegi hori Gutuneko konpromisoen aurkakotzat ez ezik diskriminatzailetzat ere jo daiteke. “Gurean, Estatu espainiarreko telebista publikoak hartu du bide hori, eta gaztelania ez beste hizkuntzei ez die inolako tokirik egin”, gaineratu du Bilbaok.\nGauzak horrela, Kontseiluak Europako Adituen Batzordeak egindako eskaera zabaltzeko konpromisoa hartu du: “Batzordeak gonbita egin nahi izan die Estatuei salbuespenezko osasun krisi honi aurre egiteko politika eta jarraibide berriak prestatzerakoan gurea bezalako hizkuntzak (eta hiztunak) kontuan hartzeko; eta geuri badagokigu gomendio hauek publiko egin eta botere publikoei helaraztea”, azaldu du Kontseiluko eledunak.\nBestalde, Behatokiak herritarren hizkuntza eskubideen urraketen inguruko kexa gehiago jaso ditu. Agurne Gaubeka zuzendariaren arabera, azken egunotako krisi egoera honetan gora egin baitu euskaldunekiko axolababekeriak: “Hainbat esparrutan gertatzen ari dira urraketak, osasunaren eremuan informazioa gaztelania hutsean jasotzea, segurtasun-indarrek herritarrak gaztelaniaz egitera behartzea, langileentzako oharrak gaztelania hutsean, administrazio publikoetako departamentu batzuetatik mezuak gaztelania hutsean… Azpimarratzekoa ere bada justizia administraziotik abokatuen elkargoetara iristen ari diren zirkularrak gaztelania hutsean daudela. Askotariko kexak izan dira, baina ondorio bakarra: herritarrei ez zaie informazioa euskaraz helarazten”.


Erreka Fastening Solutions: “Torlojugintzaren merkatuak aukera handiak eskaintzen ditu” - SPRI\nErreka Fastening Solutions: “Torlojugintzaren merkatuak aukera handiak eskaintzen ditu”\nImanol Olaskoaga EFSko zuzendari nagusia\nEuskal konpainiak giltzarrizkotzat jotzen du I+Gan inbertitzea\nEnergia eolikoa eta petroliogintzako bezalako sektoreetarako torlojugintza kritikoan diharduen Erreka Fastening Solutions (EFS) enpresa gipuzkoarraren iritziz, bere espezializazio-esparruak aukera handiak eskaintzen ditu komunikazio eta informazioko teknologia aurreratuak aplikatzeko.\n“Torlojugintzaren merkatuak, merkatu heldua izan arren, aukera handi-handiak eskaintzen ditu, azken hamarkadetan izan duen aurrerakada eskasagatik”, ziutatu du Imanol Olaskoaga EFSko zuzendari nagusiak.\nKonpainiak garatu duen iBolt izeneko teknologiak abantaila nabarmenak eskaintzen ditu torlojugintzan zamaren tentsioa neurtzeko erabiltzen ziren sistema tradizionalen aldean.\nGarapen hau hobetzeko asmoz, enpresa, zamaren tentsioa urrutitik eta langileen esku hartzerik gabe komunikatzea ahalbidetuko duen sistema berri batean lan egiten ari da. Teknikarien premiarik gabe, iBolt teknologia baldintza klimatologiko ezin latzagoak dituzten lekuetan kokatutako petrolio-plataformetan eta erradiazio-guneak bezalako eremu mugatuetan aplikatu ahal izago da.\nKonpainiarentzat, I+Gan inbertitzea giltzarrizkoa da sektorean aurrera egin eta lehiakideei aurrea hartu ahal izateko.\n“Laguntzak atxikiak dituzten garrantzi handiko inbertsioak egiten ditugu. Eusko Jaurlaritzaren proiektuetan parte hartzen dugu SPRIren bitartez, Estatu mailako proiektuetan ere Ekonomia eta Lehiakortasuna Ministerioaren bidez, eta Europako ekimenetara iristen ahalegintzen ari gara”, gaineratu du.\nGainera, enpresa nazioarteko hedapen-estrategia tinkatzen ari da, bereziki energia eolikoa hazten ari den Brasil, Mexiko, AEB, Txina eta India bezalako merkatuetan.\n“Esportazioko merkatura zuzenduta gaude neurri handi batean”, adierazi du.\nBerrikuntza Teknologikoa 21 maiatza, 2020\nBerrikuntza Teknologikoa 20 maiatza, 2020\nBerrikuntza Teknologikoa 15 maiatza, 2020\nCovid-19aren pandemiaren ondorioz, deskonfinamenduak erronka berriak ireki ditu eta, kasu...Leer más


GURE ZERBITZUAK ZURE ESKURA - REAS EUSKADI\nGURE ZERBITZUAK ZURE ESKURA\n85 ERAKUNDE BAINO GEHIAGO DITUEN ESSko SARE BATEN PARTE IZATEAREN ONURAK\nKaixo lagun! REAS Euskadiren erakunde bazkideetako bat bazara, Euskadiko Ekonomia Sozial eta Solidario antolatuaren parte aktiboa izateaz gain, eskaintzen ditugun zerbitzu guztiak eskura dituzu, honako hauekin lotuta: Merkatu Soziala; akonpainamendua eta aholkularitza; prestakuntza; Auditoria Soziala; lankidetza; Ekonopoloaren espazioan eta programazioan parte hartzea; plataforma digitalak; baldintza bereziak Fiare Banca Etica-n; gizarte-errekonozimendua eta ikusgarritasuna; informazioa, materialak eta baliabideak; edo elkarrizketa instituzionala. Eskaintza hori, guztion artean handitu egingo dugu, bai kopuruan, bai aniztasunean, eta dokumentu honetan jasoko dugu, xehetasun handiagoz ezagutu eta ahalik eta etekin handiena atera diezaiozun.\nEuskadin 85 erakunde hornitzailek baino gehiagok eta Estatuan 800 baino gehiagok osatzen duten salerosketa-gunean parte hartu.\nSartu eta agertu Merkatu Sozialaren tresna espezifikoetan:\nWebgunea: www.merkatusoziala.eus, aplikazio mugikorra (Android, IOS), urteko katalogoa\nIkusgarritasun-jarduerak (hitzaldiak, ekitaldiak, azokak eta abar)\nProduktu eta zerbitzuen online bilatzailea\nLaguntza-zerbitzuak jaso, Erakunde Bizigarrien eredurantz joateko.\nESS gakoan ekintzailetzan aritzeko laguntza-zerbitzuak jaso (prestakuntza eta tutoretzak, forma juridikoei buruzko aholkularitza, laguntzei buruzko informazioa).\nErosketa publiko arduratsuari buruzko aholkularitza jaso.\nJarraian ematen diren prestakuntzen katalogo zabala eskuratu, honako hauekin lotuta: Ekonomia Solidarioa; Tokiko garapen alternatiboa; ESSa bultzatzeko politika publikoak; Erosketa publiko arduratsua; Kontsumo arduratsua; Auditoria Soziala; Merkatu Soziala; Finantza etikoak; ESS Ekintzailetza; Teoria feministarako sarrera; Ekonomia feminista eta ESSrekin dituen loturak; Erakunde Bizigarriak; Prozesuak, diagnostikoak eta antolaketa-aldaketarako planak.\nGainera, sareak prestakuntza batzuk antolatzen ditu ad-hoc urtean, erakundeen beharren arabera, adibidez: komunikazioa genero-ikuspegiarekin, crowfoundinga, lan-ingurune digitalak, etab.\nAUDITORIA SOZIALA ETA BERME-ZIURTAGIRIA\nAuditoria Sozialerako tresna erabili: bete prozesua eta jakinarazi zure emaitzak infografia pertsonalizatu baten bidez.\nAuditoria Soziala eta bere adierazleen analisia zure erakundearen etengabeko hobekuntzan aplikatzeko prestatu.\nLortu zure ESS Berme Ziurtagiria, zure erakundeak ESSaren 6 printzipioak betetzen dituela egiaztatzen duena.\nLankidetza-jardueretan parte hartu (lankidetza-foroa, sektore edo gai interesgarrietako bilerak, lankidetza-proiektuak, etab.).\nParte hartu sare osoaren urteko topaketan: Bazkide Eguna.\nSareko lantaldeetan parte hartu: Auditoria Soziala, Merkatu Soziala, EkoSolFem, Etxebizitza, Ekintzailetza eta Agroecologia eta lurraldea.\nSar zaitez ESSaren Euskadiko erreferentzia-espaziora (bilera-gelak, erabilera anitzeko gela, erakunde sortu berrientzako bulegoak eta coworkinga, etab.).\nGehitu zure erakundearen ESSa sustatzeko jarduerak Ekonopoloaren programazioan.\nSar zaitez zerbitzari propio batera eta software libreko bideokonferentzia-programetara, bilerak, mintegiak, prestakuntzak eta abar egiteko.\nSareko bazkide izateagatik, baldintza bereziak lortu Fiare Banca Eticako mailegu, kreditu eta bestelako zerbitzuetan.\nEusko Jaurlaritzako Gizarte Ekonomiaren Zuzendaritzaren laguntza-deialdietan parte hartu ahal izateko elkartekide izatea eskatzen duten gizarte-ekonomiako sare homologatuetako bat da (bereziki, kooperatibak sortzeko abiarazi beharreko laguntzetan).\nESSaren esparruarekin eta zeharkako edo gaikako beste jarduera-eremu askorekin lotutako laguntza eta diru-laguntzekin lotutako informazio jarraitua eskuratu.\nAINTZATESPEN SOZIALA ETA IKUSGARRITASUNA\nwww.reaseuskadi.eus, webgunean, sareko jarduera-txostenean eta beste euskarri batzuetan ager zaitez.\nZabaldu zure produktuak eta/edo zerbitzuak gainerako erakunde bazkideen artean.\nREAS Euskadi bezalako sareetan parte hartzea puntuazio-irizpideetako bat izan daiteke diru-laguntza publikoen hainbat deialditan proiektuak baloratzean, eta, kasu batzuetan, kontratazio publikoko prozedura batzuetan.\nParte hartu zure erakundeari balio erantsia ematen dioten jarduera eta ekimenetan (Bizigarriren prozesu irekietan parte hartzearen ziurtagiria, lantaldeetan parte hartzea, etab.).\nINFORMAZIOA, MATERIALAK ETA BALIABIDEAK\nJaso ekoSol buletina. Bertan, zure erakundearen albisteak, jarduerak edo eskaintzak ere sar ditzakezu. Buletin hau 2.000 laguni baino gehiagori iristen zaie.\nHiru hilean behin, sarearen barne-buletina jaso, azken jardueren, berrien, erabakien eta abarren berri emateko.\nREAS Euskadik sortutako material eta baliabide guztiak eskura ditzakezu (EPAren gidak, ESSren hiztegi feminista, ESSren paperak). Posta elektronikoz zein postaz iritsiko zaizkizu.\nESSko erakundeentzat interesgarriak diren programei, jarduerei, materialei eta bestelako baliabideei buruzko informazioa jaso.\nERAKUNDEEN ARTEKO ELKARRIZKETA\nESSren sare nagusia gara Euskadin, estatuko (REAS Red de Redes) eta nazioarteko (RIPESS) erreferentziazko sareei lotuta, eta ESSak erakundeetan eta beste gizarte-eragile batzuen aurrean (sindikatuak, enpresa-foroak, etab.) dituen interesak ordezkatzen ditugu.\nSareko erakundeen aldeko erregulazio jakin batzuetan eragiten dugu.


Zarauzko Uri Buru Batzarrak Izaskun Bilbaok jasotako konfiantza eskertu du | EAJ-PNV Zarautz\nYou are at:Home»Euskadi»Zarauzko Uri Buru Batzarrak Izaskun Bilbaok jasotako konfiantza eskertu du\nBy on\t 05/26/2014 Euskadi, Zarautz\nEmaitzak ontzat jo ditu, EAJk 2009an baino 546 boto gehiago jaso dituela azpimarratuta\nZarauzko Uri Buru Batzarrak (ZUBB) begi onez hartu ditu atzoko hauteskundeetan Izaskun Bilbao buru zuen hautagaitza jeltzaleak lortutako emaitzak. Xabier Txurruka ZUBBeko lehendakariak azpimarratutakoaren arabera, boto gehien jaso dituen aukera izateaz gain, EHBildurekiko 245 botoko abantalarekin, EAJk “nabarmen” hobetu ditu orain bost urteko europar hauteskundeetan lortutako emaitzak, 2009an baino 546 bozka gehiagorekin. “Benetan eskertu nahi dugu oraingoan ere zarauztarrek gure alderdiari erakutsi dioten babesa eta konfiantza. Oso inportantea da Euskadik Izaskun Bilbao bezalako ordezkari bat edukitzea, gure herriaren interesak Europan defendituko dituena eta Euskadik ahots propioa edukitzea bermatuko duena”.\nTxurrukak adierazitakoaren arabera, “testuinguru oso zaila zen, abstentzio portzentaje handiak eta desmobilizazio politikoa zegoelako iragarrita, baina hala eta guztiz ere zarauztar askok konfiantza erakutsi dute EAJk islatzen dituen balioengan, hau da, lana eta seriotasuna. Lana Europa demokratikoago eta gardenago baten alde, eta lana herriek subjektu politiko gisa duten papera aitortua izan dadin”.\nZUBBeko lehendakariak honako balorazioa egin du emaitzen inguruan, amaitzeko. “Beste behin, ikusi da Zarautz herri abertzalea dela nagusiki. Hauteslegoak erabakitze eskubidearen aldeko indar politikoen alde egin du”. Herri mailan, berriz, adierazi du EAJren garaipena “akuilu polita” dela “denon artean, egunetik egunera, Zarautz hobe baten alde lanean jarraitzeko. Badakigu nolako ilusioa eta erantzukizuna dagoen jarrita gure lan taldearengan. Erantzukizun horri erantzuteko prest egoten ahaleginduko gara”.


barren.eus - Euskadiko Akuatloi txapelketa irabazita, Rio de Janeiroko Ironman erdia prestatzen hasia da Iñaki Konde\nEuskadiko Akuatloi txapelketa irabazita, Rio de Janeiroko Ironman erdia prestatzen hasia da Iñaki Konde\nArgitaratua: 2019-07-09 15:25\nGetxoko III. Akuatloi proba irabazi zuen asteburuan Iñaki Kondek, bere adin tartean (60-69 urte), eta ondorioz, Euskadiko txapeldun berria da. Triatloilari elgoibartarrak denboraldirako bere buruari jarri dion helburu nagusia, baina, Rio de Janeiron egingo duten Ironman erdian parte hartu, eta Munduko Txapelketarako sailkatzea da.\nGetxoko TKrono Triatloi Klubak eta Euskadiko Triatloi Federazioak antolatuta, Getxoko III. Akuatloia jokatu zuten zapatuan, uztailaren 6an. Triatloia eta duatloia dira nazioarteko federazioak ofizialtzat dituen modalitateak, baina horiez gainera badaude azpimodalitate batzuek, triatloi krosa, neguko triatloia edo kuadratloia, besteak beste, eta horiekin batera akuatloia. Antxitxika eta igerian egiten da proba honetan. Getxokoan, 2,5 kilometro saltaka, kilometro bat igerian eta 2,5 kilometro saltaka egin behar zuten, baina, uraren temperatura zela eta, frogaren formatoa aldatu zuten, eta atal bitan bakarrik lehiatu ziren, igerian eta oinezko lasterketan (1km – 5km). Areetako hondartzatik irten ziren parte hartzaileak eta Eguzkiñe Otegi eta Iñaki Loinaz izan ziren azkarrenak. Iñaki Konde (Elgoibar, 1951) bere adin tartekoen artean gailendu zen, 60 eta 70 nurte bitartekoetan. Euskadiko Akuatloi Txapelketa jokoan zegoenez, Konde da txapeldun berria. Elgoibarko Flow Kirol Kluba taldeko kidea da Konde.\n• Rio de Janeiroko Ironman erdia jomugan\nBrasilen, Rio de Janeiro hirian, jokatuko den 70.3 half ironman (ironman erdia) triatloi proba da Iñaki Konderen denboraldiko helburu nagusia. Irailaren 22an jokatuko da. 1.900 metro igerian, 90 kilometro bizikletan eta 21 kilometro korrika egin beharko dituzte parte hartzaileek. Iñaki Kondek bere adin tarteko (65-69) lehen postua lortu nahi du, 2020an jokatuko den distantzia ertaineko Munduko triatloi txapelketarako sailkatzea lortuko bailuke. Taupon jokatuko da, Zeelanda Berrian. "Badakit ez dela lortzeko asmo erraza baina erronka polita da. 65 urteko triatloilari gazteagoen aurka lehiatuko naiz ni, 68 urterekin, eta gure adinean igartzen da adin batetik besterako aldea. Beherantz noa ni eta indartsu datoz atzetik. Bizilegea da", dio. Kondek 30 urtetik gora daramatza triatloiak egiten, hasierako ilusio berberarekin, baina gauzak asko aldatu direla dio. "Triatloiak egitea abentura bat modukoa zen guretzat kirola baino gehiago. Bukatzea bera zen saria. Orain, izugarria da jendea nola prestatzen den ikustea, eta helburuak ere beste batzuek dira gehienentzat". Prestaketaz gainera, materialak ere asko aldatu dira. "Bizikleta tradizionalarekin dabilen bakarra naizela uste dut, denek ere halaxe gogoratzen didatelako ikusten nauten bakoitzean. Bizikleta adardun horietako bat erosteko unea ailegatu zaidala uste dut", dio Kondek Rio de Janeiroko proba gogoan.\nDagoeneko hasia da Rioko lasterketa prestatzen. Asmo horretan, Bierzotriman triatloian hartu zuen parte, ekainaren 2an, Villafranca del Bierzon (Leon, Espainia) eta hirugarren postua lortu zuen, beteranoetan. Donostiako Triatloian ere lehiatu zen ekainaren 29an.\nHurrengo triatloia Valladoliden jokatuko du, abuztuaren 12an, Medina de Rioseco herrian.\nElgoibarko Triatloi Taldeko bi kidek ironman lasterketak egin dituzte, Alemanian batak eta Gasteizen besteak (2018-07-20)\nIñaki Konde 2017ko Euskadiko duatletarik onena, beteranoetan (2018-03-22)\nElgoibarko Triatloi Taldea sortu dute herriko triatloi zale gazteen ekimenez (2018-01-18)\nIñaki Konde eta Iñigo Ortuoste txapeldun Euskadiko Duatloi Kros Txapelketan, beteranotan (2017-04-26)\nEuskadiko duatloi sprint txapelketa irabazi du Iñaki Kondek 60-70 urte bitartekoen kategorian (2015-02-19)\nIñaki Konde, distantzia ertainean ere Euskadiko txapeldun (2013-07-08)\nDistantzia Olinpikoko Euskadiko Triatloi Txapelketa irabazi du Iñaki Kondek, beteranoetan(2013-07-01)\nHegoafrikako 'ironman' proba bukatu du Iñaki Kondek bigarrengoz (2012-04-24)\nIñigo Lazkano hirugarren postuan sailkatu da Garaiko triatloian (2012-07-02)


Büsingen am Hochrhein - Wikipedia, entziklopedia askea.\nGovernment region of Baden-Württemberg Friburgo\nRural district of Baden-Württemberg Konstanz\n78266 eta 8238\nSchaffhausen kantonamendua eta Dörflingen\n1.491 (2019ko irailaren 30a)\nbuesingen.de eta buesingen.ch\nBüsingen am Hochrhein edo laburtuta Büsingen Suitzan dagoen alemaniar udalerria da. Herria Alemaniaren barrendegia edo esklabea da. Schaffhausen suitzar kantoiak guztiz inguratzen du. 1.450 biztanle inguruko biztanleria du.\nNahiz eta Suitzan egon, Alemaniako mugatik 700 metrotara besterik ez dago.\nBere kokapen geografiko bereziari esker, udalerriak bi herrialdeetako zerbitzu publikoak erabiltzen ditu. Esaterako garraio publikoa, posta eta telefono zerbitzuak. Büsingenera gutun bat bidaltzeko Suitza edo Alemaniako posta kodea erabiliz bidal daiteke:\nTelefonoz arazo bera dago. Herrira deitzeko aurrizki alemaniarra (+49 7734) edo suitzarra (+41 52) erabili daiteke.\nUdalerria nahiz eta Alemaniaren administraziopean egon, ez dago Schengen eremuan Suitza bezala.\n1918an erreferendum bat gauzatu zen Büsingenen eta hautesleen %96ak Suitzarekin batzearen alde egin zuen. Hala ere anexio hori ez zen inoiz aurrera eraman.\nFC Büsingen, futbol taldea.\nUdalerriaren webgune ofiziala (Alemanez) (Ingelesez)\nMultimedia: Büsingen am Hochrhein\nOrriaren azken aldaketa: 24 iraila 2021, 09:56.


Alpeetako ur guztia jaso eta Italia iparraldeko lautada osoa gurutzatzen du herrialdeko ibairik luzeenak. Neurriak neurri, izen xumea du: Po\n22·06·22 | 19:31\nArgazkian, ibai alboetako baserriak. Eneko Eizagirre\nItaliako Turin hirian bizi den edo bizi izan den edozeini 'Murazzi' hitza aipatuz gero, asperen bat irtengo zaio istorio asko gordetzen dituen irribarre baten ezpainetatik. Piemonte eskualdeko hiriburua, Po ibaiaren ertzean kokatua, izen motzeko ur lerro luzeari begira bizi da. Neguan, bere ur emari puztuari adi egoten da, hiria urrunetik inguratzen duten Alpeetatik zuzenean etorria, larritasunak sortzen baititu ibaian gora eta behera kokatzen diren hainbat udalerritan. Udan aldiz, bere emari apalagoarekin, hiriko zalaparta atzean utzi nahi duten turindarrei aisialdia eta naturgune berdeak eskaintzen dizkie. Urte guztian zehar, urtaroa edozein dela ere, ibaiaren ertzean kokatzen diren Murazzietan aldiz parranda da bertakoak nahiz kanpokoak topatzen dutena.\nIbaiaren ur-goraldiak kontrolatzeko egindako hormek (muri italieraz) eman zieten izena inguru hauei. Hiria babestetik haratago, paseo handi bat eta garaiko ur gezako arrantzaleen ontziak gordetzeko biltegiak ere sortu zituzten. Industrializazio astunak (ezin ahaztu FIAT auto izenaren 'T' hizkiak Torino esan nahi duela) ibaiaren kutsatzea eta arrantzaleen heriotza eragin zuen. 70eko hamarkadan bere errautsetatik birsortu ziren Murazziak, oraingo honetan festa giroko taberna eta diskoteka bilakatuta. Lokal ezagun ugari egon dira bertan, euskaldunok 90eko hamarkadako gaztetxe makarra baten traza hartzen genion CSA Murazzi mitikoa esaterako. Aldian aldiko uholdeek, dena pikutara bidali eta berriz birsortzeko beharra sortu dute, eta tarteka udaletxeak planto egin eta Murazziak ixtea erabaki du, turindar asko umezurtz utziz.\nOrdu txikietan, dantza eta zurrutaren artean, ilarak sortzen ziren balantzaka euren maskuriak hustuz Po ibaiaren emariari bultzada bat eman nahi zioten bolondresekin. Halako egoera batean, gaueko filosofia etilikoaren erakustaldi batean, lagun batek galdetu zidan une horretan bizikletak hartuz gero, ea zein iritsiko litzatekeen lehenago itsaso Adriatikora, sortu berri genuen aparra ala gu.\nKondairak dio modu horretan hasi zela Turineko unibertsitatean ikasketak egiten ari ziren bi euskaldunen bizikleta txangoa, helburu zuena Po ibaia jarraituz bere itsasoratzea ikustea. Bizikleta zahar batzuk, Balon kale azoka erraldoiean lorturiko seigarren eskuko alportxak eta material pixka bat bildu eta Turineko ikurra den Mole Antonelianaren itzalpetik irtenda, Italiako ibairik luzeena ezagutzera abiatu ginen. Lehen geldialdia, 'il campionissimo' Fausto Coppiren omenezko eskulturan izan zen, nola ez. Malariak jota hil zen ziklista handi honek adorea eman zigun sasi guztien gainetik eta laino beltz guztien azpitik egunez egun pedalei eragiteko.\nBehin Turinen periferiaren atzaparretatik irtenda, bizikletaz bidaiatzeak dakarren esfortzu-errutinan murgiltzen hasi ginen. Ibaiari segika joanda ere, ez genuen beraren arrastorik ere gehienetan. Po emari handiko ibaia izanik, Mediterraneora isurtzen dutenetan hirugarrena ur kopuruz, bere ertzean herri bat finkatzea uholdeen loterian saridun txartela izatea da. Horregatik badira herrixka eta hiri ugari ibaiaren inguruan, baina gutxi batzuk ageri dira bere uraren ertza kuxkuxeatzera. Makal landaketa ordenatuak ur ertzean eta jarraian arroz soroak eta zerealak ikusmenak ematen duen mugaraino. Horixe Po ibaiaren arroa osatzen duen Padana ordokiaren paisaia.\nGoizeroko ihintz astunak eta behe laino lodiak kanpin dendatik irtetzea lan nekeza bihurtzen zuen. Nagikeri une horietan, Coppi handiaz gogoratzen ginen, - "berak ez luke kexurik izango, eutsi!"-. Eltxo gogaikarriek, behe laino itxiak eta paisaia aspergarriak bidaiari epika nahikoa ematen ziotela uste genuenean, Asierrek bere belaun puztuarekin ezin zuela aurrera jarraitu esan zidan, nire atzeko gurpilak bere buruaz beste egin zuen une berean. Film belikoetako "salba zaitez zu lagun, dagoeneko nireak egin du" eszena batean bezala, Asierrek bere bizikletako atzeko gurpila eman zidan, treneko leihotik agurtuz, bidaia amaitzearen ohorea eta batez ere ardura nigan utziz.\nAzken kilometroak Coppik egiten zituen modura egin nituen, bizikletaren gainean tolestuta, baina bere abiadura laurdenean ziurrenik. Kostata, baina iritsi nintzen Poren deltako labirinto amaigabera. Azken metroetan, iritsieraren magia zeharo zapuzten duen zentral termiko erraldoi baten alboan, besoak altxa nituen tinko, helmuga ospatzeko baino, euli nazkagarriak akatzeko indarra hartze aldera. 'Il campionissimo' malariak jota joan zen, ni aldiz, eltxoek eragindako malaletxeakin joan nintzen tren geltoki gertuenera, Turinerako lehen trena hartu eta Asierrekin batera kontu guztia hasi zen Murazzietan topa egiteko asmoz.


Iñigo Urkullu lehendakariak harrera egin die Basque Teameko kirolariei – EKFB\n27 abendua, 2018 - EKFB\nIñigo Urkullu Lehendakariak Eusko Jaurlaritzak eta EiTBk sortutako eta nazioartean euskal goi mailako kirola sustatzen hamaika urte daramatzan Basque Team Fundazioaren lana azpimarratu nahi izan du. Euskadiko Artxibo Historikoan arratsaldean egindako harrerak Basque Teamek aurten bekatutako kirolari eta teknikari gehienak bildu ditu. Gainera Bingen Zupiria Kultura eta Hizkuntza Politikako sailburua, Jon Redondo Jarduera Fisiko eta Kirolaren zuzendaria, Maite Iturbe EiTBko zuzendaria, Olatz Legarza Basque Teameko koordinatzailea eta Jose Luis Tejedor Euskal Federazioen Batasuneko ordezkaria ere bertan izan dira.\nArgazkia atera ondoren, Bingen Zupiriak Basque Teamek 2018an izan duen txapelketa garrantzitsuena, Pyeongchangeko Neguko Jokoak, aipatuz ekin dio ekitaldiari. Hizkuntza Politikako eta Kulturako sailburuak azpimarratu du “Euskadik aurrerapauso itzelak eman dituela orain arte nahiko arrotza izan den esparruan, neguko kiroletan. Parte-hartze errekorra hautsi zen, bost kirolarirekin. Orain arteko kopuru handiena izan da, estatuak lehiaketa korearrean izan zuen parte-hartzearen %33,33”.\nDena den, Fundazioaren jarduna ez da kirol arlora mugatzen. Olatz Legarza Basque Teameko koordinatzaileak erakutsi du kirolarien laneratzea bultzatzeko ekinean ari dela Fundazioa, baita enpresa munduan eta hezkuntzan lankidetza harremanak eta estrategiak eraikitzeko eta gizarteari hamaika urte hauetan Basque Teamen inbertitutakoa bueltatzeko ‘BaloreetanBAT’ deituriko proiektua sendotzeko ere.\nAldi berean, Basque Team Fundazioak gaurko harrera aprobetxatu du urteko kirolari onenak nabarmentzeko. Eguzkilore urdinarekin saritu dituzte Jon Santacana eskiatzailea (zilarra Pyeongchangeko Paralinpiar Jokoetako superkonbinatuan), Iñigo Peña piraguista (zilarra Montemorreko Munduko txapelketako K2-1.000 metrokoan eta brontzea k4-1.000 metrokoan), Maialen Garcia belar-hockey jokalaria (brontzea Londreseko Munduko txapelketan), Amador Granados txirrindularia (brontzea Rioko pista txirrindularitza egokituko Munduko txapelketan, taldekako abiadura proban), Patxi Peula patxinatzailea (lau domina Oostendeko Europako txapelketan), Asier Agirre atleta (zilarra Pariseko Europako txapelketako 10.000 metrokoan, eta urrea eta brontzea Carovignoko Europako kros txapelketan) eta Kerman Lejarraga boxeolaria (Europako txapelduna welter pisuan).\nSari-banaketaren ondoren Iñigo Urkullu Lehendakariaren hitzek itxi dute harrera. Lehendakariak Fundazioak hamaika urte hauetan egindako lana eskertu du eta kirolariei Eusko Jaurlaritzaren sostengua badutela adierazi die. “Goi mailako kirolarien bizitza laburra eta bizia da. Horregatik uste dugu herrialdeak, gizarteak, zuekin konpromisoa izan behar duela guretzat erreferente eta eredu izateko egiten duzuen esfortzu eta lanagatik”.\nLehendakariak, halaber, nabarmendu du Basque Team Fundazioak egin duen lana kirol eta gizarte mailako hainbat arlotan: “Basque Team goi-mailako kirolariak babesteko jaio zen orain 11 urte eta baliteke datorren urtean inoiz baino bekadun gehiago izatea. Hortaz, bete-betean ari zarete lanean lehen helburu horretan. Era berean, Fundazioaren lana harago eramateko gai izan zarete eta honako arloetan ari zarete lanean: gizonen eta emakumeen arteko berdintasuna, sexu gehiegikerien kontrako borroka kirolean, kirolarien laneratzea, kirolaren berezko balioak sustatzeko apustua, kirol egokituaren sustapena…”\nIñigo Urkullu Lehendakariak Tokio 2020ko Jokoen garrantzia azpimarratu du hitzorduak eliteko kirola Euskadiko ezaugarri bereizle bihurtzeko, kirolaren eta osasunaren inguruko ezagutza bultzatzeko eta gero hori gizartean aplikatzeko aukera emango duelako.


Good Morning, Vietnam - Wikipedia, entziklopedia askea.\nkomedia dramatikoa, gerra-filma eta film komikoa\nMitch Markowitz (en)\n[[Kategoria:Mitch Markowitz (en) idatzitako filmak]]\nForest Whitaker (Edward Garlick (en) )\nChintara Sukapatana (en)\nCủ Bà Nguyễn (en)\n[[Kategoria:Chintara Sukapatana (en) antzeztutako filmak]]\n[[Kategoria:Củ Bà Nguyễn (en) antzeztutako filmak]]\nStu Linder (en)\nGolden Globe Award for Best Actor – Motion Picture Musical or Comedy (en)\n45th Golden Globe Awards (en)\nGood Morning, Vietnam (euskaraz Egun on, Vietnam) 1987ko Barry Levinson estatubatuar zinema zuzendariaren gerra komedia-drama filma da. Bertan, Robin Williams eta Forest Whitaker aktoreek antzeztu zuten. Vietnamgo Gerran eta Saigon hirian girotuta dago.\nFilmeko antzezpenarengatik, Robin Williams aktoreak Aktore onenaren Oscar Sarirako izendapena jaso zuen.\nVietnamgo Gerran, AEBetako Aire Armadako Adrian Cronauer (Robin Williams) disc jockeya Saigon hirira iritsi berri da, Vietnamen dauden estatubatuar soldaduak entretenitzeko irrati batean esatari eta musika-jartzaile gisa lan egiteko. Hasiera batean, giro ona eta dibertsioa nagusi dira baina, pixkanaka-pixkanaka, irratiko nagusiak esatariak gerraz egite dituen aipamenak "politikoki desegokiak" direla ohartu dira. Hortaz, Cronauer kaleratu eta AEBetara bidaltzea erabaki dute; bitartean, ordezko esataria baldarra da eta ez da entzuleen gustuko. Soldaduek Cronauer irratira itzul dadin eskatu dute, baina arazoa areagotuz doa...\nRobin Williams: Adrian Cronauer\nForest Whitaker: Edward Garlick\nBruno Kirby: Steven Hawk tenientea\nRobert Wuhl: Martin Lee "Marty" Dreiwitz\nJ. T. Walsh: Dickerson sarjentu maiorra\nNoble Willingham: Taylor jenerala\nCu Ba Nguyen: James "Jimmy" Wah\nRichard Edson: Abersold soldadua\nRichard Portnow: Daniel "Dan the Man" Levitan\nFloyd Vivino: Edward "Eddie" Kirk\nGood Morning, Vietnam filmaren IMDBko fitxa irakurgai (Ingelesez)\nGood Morning, Vietnam filmaren trailer edo iragarkia ikusgai. Youtube.com (Ingelesez)\nBNF: 14292115q (data)\nBarry Levinsonek zuzendutako filmak\nRobin Williamsek antzeztutako filmak\nNoble Willinghamek antzeztutako filmak\nMark Johnsonek antzeztutako filmak\nRichard Edsonek antzeztutako filmak\nRichard Nixonek antzeztutako filmak\nFloyd Vivinok antzeztutako filmak\nRalph Tabakinek antzeztutako filmak\nMorrak ekoitzitako filmak\nIrratiari buruzko filmak\nOrriaren azken aldaketa: 13 abendua 2019, 12:43.


Julen Lopetegik entrenatuko du Real Madril - Kirola - Berria\nJulen Lopetegik entrenatuko du Real Madril\nJulen Lopetegik Zinedine Zidane ordezkatuko du Real Madrilen aulkian, eta, horretarako, Espainiako selekzioko hautatzaile kargua utziko du Errusiako Munduko Kopa amaitzean. 51 urteko teknikari asteasuarrak duela gutxi 2020ra arte berritu zuen Espainiako Futbol Federazioarekin, baina eten egin du hitzarmena, eta hiru urterako sinatu du Real Madrilekin. Lopetegik bost urtez jokatu zuen Real Madrilen, bigarren eta lehen taldean (1985-88 eta 1989-91). Partida bakarra jokatu zuen lehen taldean. Gero, urtebetez zuzendu zuen bigarren taldea (2008-09). 2016ko udan hartu zuen Espainiako selekzioaren ardura.